Proposta għal deċiżjoni tal-Kunsill dwar il-konklużjoni ta' Ftehim fil-forma ta’ Skambju ta’ Ittri li jikkonċerna l-applikazzjoni proviżorja tal-Protokoll li jistipula, għall-perjodu bejn is-16 ta' Settembru 2006 u l-15 ta' Settembru 2012, l-opportunitajiet tas-sajd u l-kontribuzzjoni finanzjarja pprovduti bil-Ftehim ta' Sħubija dwar is-Sajd bejn il-Komunità Ewropea, minn naħa u r-Repubblika ta' Kiribati min-naħa l-oħra. /* KUMM/2007/0181 finali */





[pic] | KUMMISSJONI TAL-KOMUNITAJIET EWROPEJ | Brussel 12.4.2007 KUMM(2007) 181 finali Proposta għal DEĊIŻJONI TAL-KUNSILL dwar il-konklużjoni ta' Ftehim fil-forma ta’ Skambju ta’ Ittri li jikkonċerna l-applikazzjoni proviżorja tal-Protokoll li jistipula, għall-perjodu bejn is-16 ta' Settembru 2006 u l-15 ta' Settembru 2012, l-opportunitajiet tas-sajd u l-kontribuzzjoni finanzjarja pprovduti bil-Ftehim ta' Sħubija dwar is-Sajd bejn il-Komunità Ewropea, minn naħa u r-Repubblika ta' Kiribati min-naħa l-oħra. (preżentata mill-Kummissjoni) MEMORANDUM TA’ SPJEGAZZJONI Fid-19 ta' Lulju 2006, il-Komunità u r-Repubblika ta' Kiribati nnegozjaw u inizjalaw Ftehim ta’ Sħubija fis-settur tas-Sajd li jagħti lis-sajjieda tal-Komunità opportunitajiet ta' sajd fiż-żona tas-sajd ta' Kiribati. Dan il-Ftehim ta’ Sħubija, flimkien ma’ Protokoll u ma’ l-Anness tiegħu, ġie konkluż għal 6 snin mid-dħul fis-seħħ tiegħu u jista’ jiġġedded. Fid-data tad-dħul fis-seħħ tiegħu, dan il-Ftehim jirrevoka u jieħu lok il-Ftehim tas-sajd bejn il-Komunità Ewropea u r-Repubblika ta' Kiribati dwar is-sajd 'il barra mill-kosta ta' Kiribati li daħal fis-seħħ fis-16 ta' Settembru 2003. Il-pożizzjoni tal-Kummissjoni rigward in-negozjati kienet ibbażata, fost affarijiet oħra fuq ir-riżultati ta’ l-evalwazzjoni ex-post u ex-ante magħmula minn esperti esterni. L-għan ewlieni tal-Ftehim il-ġdid ta’ Sħubija huwa li jsaħħaħ il-kooperazzjoni bejn il-Komunità Ewropea u r-Repubblika ta’ Kiribati, sabiex jinħoloq qafas ta’ sħubija għall-iżvilupp ta’ politika sostenibbli tas-sajd u għall-isfruttar responsabbli tar-riżorsi tas-sajd fiż-żona tas-sajd ta’ Kiribati, fl-interess taż-żewġ partijiet. Iż-żewġ Partijiet qed jieħdu sehem fi djalogu politiku fuq is-suġġetti ta’ interess reċiproku fis-settur tas-sajd. Fi ħdan il-Ftehim il-ġdid ta' Sħubija fil-qasam tas-Sajd, se tingħata attenzjoni speċjali għall-appoġġ tal-politika l-ġdida tas-Sajd ta' Kiribati. Iż-żewġ partijiet se jaqblu dwar il-prijoritajiet li għandhom jiġu deċiżi għal kull appoġġ u se jidentifikaw l-għanijiet, l-ipproggrammar annwali u multijannwali u l-kriterji għall-evalwazzjoni tar-riżultati li għandhom jinkisbu, bil-għan li tiġi żgurata l-ġestjoni sostenibbli u responsabbli tas-settur. Il-kontribuzzjoni finanzjarja hija stabbilita għal EUR 478,400 fis-sena. 30% ta’ l-ammont totali tal-kontribut finanzjarju fl-ewwel sena għandu jiġi allokat għall-appoġġ u l-implimentazzjoni ta' l-inizjattivi meħuda fil-kuntest tal-politika settorjali tas-sajd imħejjija mill-Gvern ta' Kiribati. Dan il-perċentwal huwa ffissat għal 40% fit-tieni siena u 60% s-sena ta' wara dik. Fir-rigward tal-possibilitajiet ta' sajd, 4 bastimenti tas-sajd bil- purse seines u 12-il bastiment tas-sajd bil-konzijiet tal-wiċċ se jitħallew jistadu. Fuq talba mill-Komunità u skond id-deċiżjonijiet ta' ġestjoni tal-Partijiet għall- Arranġament ta' Palau, in-numru ta' liċenzji għal bastimenti tas-sajd bil- purse seines jista' jiżdied. Il-Protokoll jistabbilixxi tunnellaġġ ta’ referenza ta’ 6,400 tunnellata ta’ tonn fis-sena. Il-Protokoll jistabilixxi wkoll li l-allokazzjoni tal-possibilitajiet ta' sajd minn Kiribati għall-bastimenti tal-KE trid tkun kompatibbli mad-deċiżjonijiet li għandhom jittieħdu, fuq bażi reġjonali, min-nazzjonijiet tal-Punent Ċentrali tal-Paċifiku fil-kuntest ta' l-Arranġament ta' Palau għall-Ġestjoni tas-Sajd bil- Purse Seines fil-Punent tal-Paċifiku ( Palau Arrangement for the Management of the Western Pacific Purse Seine Fishery) . Huwa stabbilit li l-isforz tas-sajd tal-KE fiż-ŻEE ta' Kiribati jkollu jkun konformi mal-valutazzjonijiet xierqa ta' l-istokkijiet tat-tonn abbażi ta' kriterji xjentifiċi, fosthom l-istudji xjentifiċi li jagħmel is-Segretarjat tal-Komunità tal-Paċifiku (SPC) kull sena. Il-Ftehim ta’ Sħubija jaħseb ukoll biex iħeġġeġ il-kooperazzjoni ekonomika, xjentifika u teknika fis-settur tas-sajd u s-setturi relatati miegħu. Il-Kummissjoni għalhekk tipproponi li l-Kunsill jadotta b'Deċiżjoni il-Ftehim fil-forma ta’ Skambju ta’ Ittri li jikkonċerna l-applikazzjoni proviżorja tal-Protokoll li jistipula, għall-perjodu bejn is-16 ta' Settembru 2006 u l-15 ta' Settembru 2012, l-opportunitajiet tas-sajd u l-kontribuzzjoni finanzjarja pprovduti bil-Ftehim bejn il-Komunità Ewropea u r-Repubblika ta' Kiribati dwar is-sajd 'il barra minn Kiribati. Proposta għal Regolament tal-Kunsill dwar il-konklużjoni ta' dan il-Ftehim il-ġdid ta' Sħubija fis-Sajd hija s-suġġett ta' proċedura separata. Proposta għal DEĊIŻJONI TAL-KUNSILL dwar il-konklużjoni ta' Ftehim fil-forma ta’ Skambju ta’ Ittri li jikkonċerna l-applikazzjoni proviżorja tal-Protokoll li jistipula, għall-perjodu bejn is-16 ta' Settembru 2006 u l-15 ta' Settembru 2012, l-opportunitajiet tas-sajd u l-kontribuzzjoni finanzjarja pprovduti bil-Ftehim ta' Sħubija dwar is-Sajd bejn il-Komunità Ewropea, minn naħa u r-Repubblika ta' Kiribati min-naħa l-oħra. IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 300(2) flimkien ma' l-Artikolu 37, Wara li kkunsidra l-proposta tal-Kummissjoni[1], Billi: (1) Il-Komunità nnegozjat mar-Repubblika tal-Kiribati Ftehim ta' Sħubija dwar is-Sajd li jipprovdi lill-bastimenti Komunitarji opportunitajiet ta’ sajd fl-ilmijiet li l-Kiribati għandha sovranità jew ġurisdizzjoni fuqhom f’dak li għandu x’jaqsam mas-sajd. (2) B'riżultat ta' dawk in-negozjati, Ftehim ġdid ta' Sħubija dwar is-Sajd ġie inizjalat fid-19 ta' Lulju 2006. (3) Il-Ftehim dwar is-sajd bejn il-Komunità Ewropea, minn naħa, u l-Gvern ta' Kiribati, min-naħa l-oħra, huwa rrevokat bil-Ftehim il-ġdid dwar is-Sħubija fis-Sajd . (4) Sabiex jiġi ggarantit l-issuktar ta' l-attivitajiet tas-sajd min-naħa ta' bastimenti tal-Komunità, huwa essenzjali li l-Ftehim ta' Sħubija fil Qasam tas-Sajd il-ġdid jiġi applikat mill-aktar fis possibbli. Għaldaqstant, iż-żewġ partijiet inizjalaw Ftehim fil-forma ta' skambju ta' ittri li jipprovdi għall-applikazzjoni proviżorja tal-Protokoll inizjalat mill-16 ta' Settembru 2006 għall-Ftehim il-ġdid ta' Sħubija dwar is-Sajd mis-16 ta' Settembru 2006. (5) Huwa fl-interess tal-Komunità li tapprova l-Ftehim il-ġdid fil-forma ta' skambju ta' ittri. (6) Għandu jiġi definit il-mod li bih jitqassmu l-opportunitajiet ta’ sajd bejn l-Istati Membri, IDDEĊIEDA KIF ĠEJ: Artikolu 1 Il-Ftehim fil-forma ta’ Skambju ta’ Ittri li jikkonċerna l-applikazzjoni proviżorja tal-Protokoll li jistipula, għall-perjodu bejn is-16 ta' Settembru 2006 u l-15 ta' Settembru 2012, l-opportunitajiet tas-sajd u l-kontribuzzjoni finanzjarja pprovduti bil-Ftehim ta' Sħubija dwar is-Sajd bejn il-Komunità Ewropea, minn naħa u r-Repubblika ta' Kiribati min-naħa l-oħra, b'dan huwa approvat f'isem il-Komunità. It-test tal-Ftehim fil-forma ta' Skambju ta' Ittri huwa mehmuż ma’ din id-Deċiżjoni. Artikolu 2 L-opportunitajiet ta’ sajd stabbiliti fil-Protokoll tal-Ftehim għandhom jiġu allokati fost l-Istati Membri kif ġej: - bastimenti tas-sajd bil-purse seines | Franza: Spanja: | 27% tal-liċenzji disponibbli 73% tal-liċenzji disponibbli | - bastimenti bil-konzijiet | Spanja: Il-Portugall: | 6 bastimenti. 6 bastimenti. | Jekk l-applikazzjonijiet għal liċenzji minn dawn l-Istati Membri ma jkoprux l-opportunitajiet ta’ sajd kollha iffissati fil-Protokoll, il-Kummissjoni tista’ tikkunsidra applikazzjonijiet għal liċenzji minn kull Stat Membru ieħor. Artikolu 3 L-Istati Membri li l-bastimenti tagħhom jistadu skond dan il-Ftehim imsemmi fl-Artikolu 1 għandhom jinnotifikaw lill-Kummissjoni l-kwantitajiet ta’ kull stokk maqbuda fiż-żona tas-sajd ta' Kiribati f’konformità mar-Regolament tal-Kummissjoni (KE) Nru 500/2001 ta' l-14 ta' Marzu 2001 li jniżżel regoli dettaljati għall-applikazzjoni tar-Regolament tal-Kunsill (KEE) Nru 2847/93 dwar is-sorveljanza tal-qbid meħuda mid-dgħajjes tas-sajd tal-Komunità f'ibħra ta' pajjiżi terzi u fl-ibħra miftuħa[2] (internazzjonali). Artikolu 4 Il-President tal-Kunsill huwa b'dan awtorizzat li jaħtar il-persuni bis-setgħa li jiffirmaw il-Ftehim fil-forma ta' skambju ta' ittri li jorbot lill-Komunità. Magħmul fi Brussell, Għall-Kunsill Il-President ANNESS Ftehim fil-forma ta’ Skambju ta’ Ittri li jikkonċerna l-applikazzjoni proviżorja tal-Protokoll li jistipula, għall-perjodu bejn is-16 ta' Settembru 2006 u l-15 ta' Settembru 2012, l-opportunitajiet tas-sajd u l-kontribuzzjoni finanzjarja pprovduti bil-Ftehim ta' Sħubija dwar is-Sajd bejn il-Komunità Ewropea, minn naħa u r-Repubblika ta' Kiribati min-naħa l-oħra. A. Ittra mill-Gvern tal-Kiribati Sinjur, B'referenza għall-Protokoll inizjalat fid-19 ta' Lulju 2006, li jistipula, l-opportunitajiet tas-sajd u l-kontribuzzjoni finanzjarja għall-perjodu bejn is-16 ta' Settembru 2005 u l-15 ta' Settembru 2012, għandi l-unur ninfurmak li l-Gvern tar-Repubblika ta' Kiribati huwa lest japplika l-Protokoll b’mod proviżorju b’effett mis-16 ta' Settembru 2006 sakemm jidħol fis-seħħ skond l-Artikolu 13 tiegħu, bil-kondizzjoni li l-Komunità Ewropea tkun disposta tagħmel l-istess. Huwa impliċitu li f'dan il-każ, l-ewwel parti tal-kontribuzzjoni finanzjarja, stabbilita bl-Artikolu 2 tal-Protokoll, trid titħallas sat-30 ta' Ġunju 2007. Inkun nafhulek jekk tikkonferma l-qbil tal-Komunità Ewropea ma' din l-applikazzjoni provviżorja. Dejjem tiegħek. Għall-Gvern tar-Repubblika ta’ Kiribati B. L-Ittra tal-Komunità Ewropea Sinjur, Għandi l-unur ngħarrfek illi rċevejt l-ittra tiegħek ta’ llum illi tgħid hekk: "B'referenza għall-Protokoll inizjalat fid-19 ta' Lulju 2006, li jistipula, l-opportunitajiet tas-sajd u l-kontribuzzjoni finanzjarja għall-perjodu bejn is-16 ta' Settembru 2005 u l-15 ta' Settembru 2012, għandi l-unur ninfurmak li l-Gvern tar-Repubblika ta' Kiribati huwa lest japplika l-Protokoll b’mod proviżorju b’effett mis-16 ta' Settembru 2006 sakemm jidħol fis-seħħ skond l-Artikolu 13 tiegħu, bil-kondizzjoni li l-Komunità Ewropea tkun disposta tagħmel l-istess. Huwa impliċitu li f'dan il-każ, l-ewwel parti tal-kontribuzzjoni finanzjarja, stabbilita bl-Artikolu 2 tal-Protokoll, trid titħallas sat-30 ta' Ġunju 2007. Inkun nafhulek jekk tikkonferma l-qbil tal-Komunità Ewropea ma' din l-applikazzjoni provviżorja. “ Għandi pjaċir nikkonferma l-qbil tal-Komunità Ewropea dwar l-applikazzjoni provviżorja msemmija. Dejjem tiegħek. Għall-Kunsill ta' l-Unjoni Ewropea KIRIBATI FTEHIM TA’ SĦUBIJA FIS-SETTUR TAS-SAJD bejn il-Komunità Ewropea, minn naħa u r-Repubblika ta' Kiribati, min-naħa l-oħra IL-KOMUNITÀ EWROPEA, minn hawn ‘il quddiem “il-Komunità”, u Ir-Repubblika ta’ Kiribati, minn hawn ‘il quddiem "Kiribati”, minn hawn ‘il quddiem “il-partijiet”, FILWAQT LI JQISU r-relazzjoni ta’ ħidma mill-qrib bejn il-Komunità u Kiribati, partikolarment fil-kuntest tal-Ftehim ta’ Cotonou, u x-xewqa reċiproka tagħhom li jsaħħu dik ir-relazzjoni, FILWAQT LI JQISU x-xewqa taż-żewġ partijiet li jippromwovu l-isfruttar sostenibbli tar-riżorsi tas-sajd permezz tal-kooperazzjoni, FILWAQT LI JQISU l-Konvenzjoni tan-Nazzjonijiet Uniti dwar il-Liġi tal-Baħar u l-Ftehim tan-Nazzjonijiet Uniti dwar l-Istokkijiet tal-Ħut; FILWAQT LI JGĦARFU li Kiribati teżerċita d-drittijiet sovrani tagħha u tal-ġurisdizzjoni fiż-żona li testendi sa 200 mil nawtiku mil-linji tal-bażi skond il-Konvenzjoni tan-Nazzjonijiet Uniti dwar il-Liġi tal-Baħar, KONXJI mill-importanza tal-prinċipji stabbiliti mill-Kodiċi ta’ l-imġiba għal sajd responsabbli adottat waqt il-konferenza ta’ l-FAO fl-1995, IDDETERMINATI li jikkooperaw, fl-interess reċiproku tagħhom, biex jippromwovu sajd responsabbli li jassigura l-konservazzjoni u l-isfruttar sostenibbli tar-riżorsi bijoloġiċi tal-baħar fuq żmien twil, KONVINTI li din il-kooperazzjoni għandha tieħu l-forma ta' inizjattivi u miżuri li, esegwiti waħedhom jew flimkien, huma komplementari u jiżguraw politiki konsistenti u s-sinerġija ta' l-isforzi, BI ĦSIEBHOM, għal dawn il-finijiet, li jiftħu djalogu dwar il-politika settorjali tas-sajd adottata mill-Gvern ta' Kiribati u li jidentifikaw il-mezzi xierqa sabiex tiġi assigurata l-implimentazzjoni effikaċi ta’ din il-politika kif ukoll biex l-operaturi ekonomiċi u s-soċjetà ċivili jiddaħħlu fil-proċess; XEWQANA li jistabbilixxu l-modalitajiet u l-kondizzjonijiet li jikkontrollaw l-attivitajiet tas-sajd tal-bastimenti tal-Komunità fl-ilmijiet ta' Kiribati, u dawk li jikkonċernaw l-appoġġ mill-Komunità għall-introduzzjoni ta' sajd sostenibbli f'dawk l-ilmijiet; DEĊIŻI li jsegwu kooperazzjoni ekonomika aktar mill-qrib fl-industrija tas-sajd u ta’ l-attivitajiet marbuta magħha, permezz tal-ħolqien u l-iżvilupp ta’ impriżi konġunti li jinvolvu kumpaniji miż-żewġ partijiet, JAQBLU DWAR DAN LI ĠEJ: Artikolu 1 – L-ambitu Dan il-Ftehim jistabbilixxi l-prinċipji, ir-regoli u l-proċeduri li jirregolaw: (a) il-kooperazzjoni ekonomika, finanzjarja, teknika u xjentifika fil-qasam tas-sajd bil-għan li jitrawwem is-sajd responsabbli fl-ilmijiet ta' Kiribati sabiex jiġu żgurati l-konservazzjoni u sfruttar sostenibbli tar-tiżorsi tas-sajd u sabiex is-settur tas-sajd f'Kiribati jiżviluppa; (b) il-kundizzjonijiet li jkopru l-aċċess għall-ilmijiet ta' Kiribati minn opri tas-sajd tal-Komunità (c) il-kooperazzjoni dwar il-modalitajiet tal-monitoraġġ tas-sajd fl-ibħra ta' Kiribati sabiex jiġi assigurat il-ħarsien tar-regoli u l-kundizzjonijiet imsemmija hawn fuq, li l-miżuri ta’ konservazzjoni u tal-ġestjoni tar-riżorsi tas-sajd ikunu effettivi u li s-sajd illegali, mhux iddikjarat u mhux irregolat (sajd IUU) ma jitħalliex isir; (d) is-sħubijiet bejn kumpaniji bil-għan li jiġu żviluppati attivitajiet ekonomiċi fis-settur tas-sajd u attivitajiet relatati, fl-interess komuni. Artikolu 2 – Id-definizzjonijiet Għall-finijiet ta’ dan il-Ftehim: (a) “awtoritajiet ta' Kiribati” tfissier il-Gvern ta' Kiribati; (b) “L-awtoritajiet tal-Komunità" tfisser il-Kummissjoni Ewropea; (c) “ilmijiet ta' Kiribati”, tfisser l-ilmijiet li jaqgħu taħt is-sovranità jew il-ġuriżdizzjoni ta' Kiribati; (d) "Sajd" tfisser is-sajd attwali jew attentat ta' sajd, qbid, teħid, qtil jew ħsad ta' ħut, u jinkludi kwalunkwe attività oħra li raġonevolment tista' tiġi mistennija li tirriżulta fis-sajd jew attentat ta' sajd, qbid, teħid, qtil jew ħsad ta' ħut, jew kalunkwe attività b'appoġġ ta' jew bi tħejjija għal kwalunkwe waħda mill-attivitajiet imsemmija. (e) "bastiment tas-sajd" tfisser kwalunkwe bastiment li jintuża jew li jiġi adattat għall-użu fis-sajd kummerċjali u jinkludi inġenji, bastimenti ta' appoġġ, elikotteri u ajruplani żgħar li jintużaw fl-operazzjonijiet ta' sajd; (f) "Bastiment Komunitarju" tfisser bastiment tas-sajd li jtajjar il-bandiera ta' Stat Membru tal-Komunità u li hu rreġistrat fil-Komunità; (g) “impriża konġunta” tfisser kumpanija kummerċjali mwaqqfa f'Kiribati mis-sidien tal-bastiment jew minn impriżi nazzjonali mill-Partijiet sabiex ikunu jistgħu jistadu jew ikunu involuti f'attivitajiet relatati; (h) "Kumitat Konġunt” tfisser kumitat magħmul minn rappreżentanti tal-Komunità u ta’ Kiribati, li l-funzjonijiet tiegħu huma deskritti fl-Artikolu 9 ta’ dan il-Ftehim. (i) “trażbord” tfisser trasferiment magħmul fil-port tal-qabdiet, jew ta’ parti minnhom, minn bastiment tas-sajd għal ieħor (j) "sid ta' bastiment" tfisser kwalunkwe persuna li hija ġuridikament responsabbli mill-bastiment tas-sajd, li tmexxih u tikkontrollah (k) “baħrin AKP” tfisser kwalunkwe baħri li ġej minn pajjiż mhux Ewropew li ffirma l-Ftehim ta’ Cotonou. Għalhekk, baħri minn Kiribati hu baħri AKP Artikolu 3 – Il-Prinċipji u l-għanijiet li jwasslu għall-implimentazzjoni ta’ dan il-Ftehim 1. Il-partijiet jintrabtu li jippromwovu sajd responsabbli fl-ilmijiet ta' Kiribati skond il-prinċipji stipulati fil-Kodiċi ta' mġiba tal-FAO għas-sajd responsabbli u għall-prinċipju tan-nondiskriminazzjoni bejn il-flotot differenti li jistadu f'dawk l-ilmijiet, mingħajr preġudizzju għall-ftehimiet konklużi bejn il-pajjiżi ta’ l-istess reġjun ġeografiku li jkunu qed jiżviluppaw, fosthom ftehimiet reċiproki fil-qasam tas-sajd. 2. Il-partijiet għandhom jikkooperaw bil-għan li jissorveljaw ir-riżultati ta’ l-implimentazzjoni ta' politika settorjali tas-sajd adottata mill-Gvern ta’ Kiribati u għandhom jagħtu bidu għal djalogu politiku dwar ir-riformi meħtieġa. Huma għandhom jikkonsultaw lil xulxin sabiex jadottaw il-miżuri eventwali f’dan il-qasam. 3. Il-partijiet għandhom jikkooperaw ukoll fit-twettiq ta’ l-evalwazzjonijiet tal-miżuri, tal-programmi u ta' l-azzjonijiet implimentati abbażi ta’ dan il-Ftehim. Ir-riżultati ta’ l-evalwazzjonijiet għandhom jiġu analizzati mill-Kumitat Konġunt stabbilit skond l-Artikolu 9. 4. Il-partijiet jintrabtu li jassiguraw l-implimentazzjoni ta’ dan il-Ftehim skond il-prinċipji ta’ tmexxija ekonomika u soċjali tajba filwaqt li jitħares l-istat ta' l-istokkijiet tal-ħut. 5. It-tħaddim ta’ baħrin minn Kiribati u/jew AKP abbord il-bastimenti tal-Komunità hu kkontrollat mid-Dikjarazzjoni ta’ l-Organizzazzjoni Dinjija tax-Xogħol (ILO) dwar il-Prinċipji u d-Drittijiet Fundamentali fuq ix-Xogħol, li tapplika bis-sħiħ fil-qafas tal-kuntratti korrispondenti u tal-kundizzjonijiet ġenerali tax-xogħol. Dan jirrigwarda b’mod partikolari il-libertà ta’ assoċjazzjoni u ta’ l-għarfien effettiv tad-dritt ta’ negozjar kollettiv tal-ħaddiema u tal-qerda tad-diskriminazzjoni fil-qasam ta’ l-impjiegi u l-professjonijiet. Artikolu 4 – Il-kooperazzjoni fil-qasam xjentifiku 1. Sakemm idum japplika l-Ftehim, il-Komunità u Kiribati għandhom jissorveljaw il-qagħda tar-riżorsi fiż-żona tas-sajd ta’ Kiribati. 2. Skond il-konklużjonijiet ta' aqwa parir xjentifiku disponibbli, il-Partijiet għandhom jikkonsultaw lil xulxin fi ħdan il-Kumitat Konġunt imsemmi f’Artikolu 9 u, fejn meħtieġ, permezz ta’ qbil miż-żewġ naħat, jieħdu miżuri biex jiżguraw il-ġestjoni sostenibbli tar-riżorsi tas-sajd. 3. Il-Partijiet għandhom jikkonsultaw bejniethom, jew direttament inkella fi ħdan l-organizzazzjonijiet reġjonali jew internazzjonali kkonċernati, biex jiżguraw il-ġestjoni u l-konservazzjoni tar-riżorsi b'tendenza kbira li jpassu fir-reġjon, u li jikkooperaw fir-riċerka xjentifika rilevanti. Artikolu 5 – L-aċċess tal-bastimenti tal-Komunità għaż-żoni tas-sajd fl-ilmijiet ta' Kiribati 1. Kiribati tintrabat li tawtorizza lill-bastimenti tal-Komunità biex jeżerċitaw attivitajiet tas-sajd fiż-żona tas-sajd tagħha skond dan il-Ftehim, inklużi l-Protokoll u l-Anness tiegħu. 2. L-attivitajiet tas-sajd koperti b’dan il-Ftehim għandhom ikunu soġġetti għal-liġijiet u r-regolamenti fis-seħħ f'Kiribati. L-awtoritajiet ta’ Kiribati għandhom jinnotifikaw lill-Komunità dwar kwalunkwe emendi għal-leġiżlazzjoni msemmija kif ukoll dwar kwalunwke leġiżlazzjoni oħra li jista’ jkollha impatt fuq il-leġiżlazzjonijiet tas-sajd. 3. Kiribati għandha tassumi responsabbiltà għall-applikazzjoni effikaċi tad-dispożizzjonijiet tal-Protokoll dwar il-monitoraġġ tas-sajd. Il-bastimenti tal-Komunità għandhom jikkooperaw ma’ l-awtoritajiet ta' Kiribati li għandhom ir-responsabbiltà li jwettqu dak il-monitoraġġ. Il-passi meħuda mill-awtoritajiet ta' Kiribati biex jirregolaw is-sajd fl-interessi tal-konservazzjoni tar-riżorsi tas-sajd għandhom ikunu bbażati fuq kriterji oġġettivi u xjentifiċi, fosthom l-approċċ prekawzjonali. Dawn għandhom jgħoddu mingħajr diskriminazzjoni għal bastimenti tal-Komunità kif ukoll għal dawk ta' Kiribati u ta' pajjiżi barranin, mingħajr preġudizzju għall-ftehimiet magħmula bejn pajjiżi li qed jiżviluppaw ġewwa reġjun ġeografiku wieħed, fosthom ftehimiet reċiproċi dwar is-sajd. 4. Il-Komunità tintrabat li tieħu l-miżuri kollha xierqa sabiex tassigura l-ħarsien tad-dispożizzjonijiet ta’ dan il-Ftehim mill-bastimenti tagħha, kif ukoll il-ħarsien tal-leġiżlazzjoni li tikkontrolla s-sajd fl-ilmijiet li jaqgħu taħt il-ġurisdizzjoni ta' Kiribati. Artikolu 6 – Il-liċenzji 1. Il-bastimenti tal-Komunità jistgħu biss jistadu fiż-żona tas-sajd ta' Kiribati jekk ikollhom liċenzja tas-sajd valida maħruġa skond dan il-Ftehim. 2. Il-proċedura li tippermetti l-kisba ta’ liċenzja tas-sajd għal bastiment, it-taxxi li japplikaw u l-mod tal-ħlas mis-sidien ta' bastimenti huma ddefiniti fl-Anness tal-Protokoll. Artikolu 7 – Il-kontribuzzjoni finanzjarja 1. Il-Komunità għandha tagħti kontribuzzjoni finanzjarja lil Kiribati skond it-termini u l-kondizzjonijiet stipulati fil-Protokoll u l-Annessi. Din il-kontribuzzjoni waħdanija għandu jkollha żewġ komponenti relatati, jiġifieri: (a) aċċess mill-opri tal-Komunità għar-riżorsi tas-sajd ta' Kiribati, u (b) l-appoġġ finanzjarju tal-Komunità għall-promozzjoni ta’ sajd responsabbli u l-isfruttar sostenibbli tar-riżorsi tas-sajd fl-ilmijiet ta' Kiribati. 2. Il-komponent tal-kontribuzzjoni finanzjarja msemmi fil-paragrafu hawn fuq għandu jiġi ddeterminat u ġestit fid-dawl ta' l-għanijiet identifikati bejn il-partijiet bi qbil reċiproku skond il-Protokoll, li għandhom jinkisbu fil-kuntest tal-qafas tal-politika settorjali tas-sajd imfassla mill-Gvern ta' Kiribati u skond programm annwali u multijannwali għall-implimentazzjoni tagħha. 3. Il-kontribuzzjoni finanzjarja mogħtija mill-Komunità għandha titħallas kull sena skond il-Protokoll u għandha tkun soġġetta għal dan il-Ftehim u dan il-Protokoll fil-każ ta' kwalunkwe tibdil għall-ammont tal-kontribuzzjoni b'riżultat ta': (a) ċirkostanzi mhux tas-soltu, minbarra fenomeni naturali, li ma jippermettux is-sajd fl-ilmijiet ta' Kiribati; (b) it-tnaqqis ta’ l-opportunitajiet ta’ sajd mogħtija lill-bastimenti Komunitarji, bi qbil reċiproku, għall-ġestjoni ta’ l-istokks kkonċernati, fejn dan jitqies bħala meħtieġ għall-konservazzjoni u għall-isfruttar sostenibbli tar-riżorsi skond l-aqwa parir xjentifiku disponibbli; (c) żieda, bi qbil bejn il-partijiet, fl-opportunitajiet ta’ sajd mogħtija lill-bastimenti tal-Komunità jekk, skond l-aqwa opinjoni xjentifika disponibbli, il-qagħda tar-riżorsi tippermetti dan; (d) evalwazzjoni mill-ġdid tal-kundizzjonijiet ta’ l-appoġġ finanzjarju għall-implimentazzjoni tal-politika settorjali tas-sajd f'Kiribati meta r-riżultati tal-programmar annwali u multijannwali kkonstatati mill-partijiet jiġġustifikaw dan; (e) terminazzjoni ta’ dan il-Ftehim skond l-Artikolu 12. (f) is-sospensjoni ta' l-applikazzjoni ta' dan il-Ftehim skond l-Artikolu 13. Artikolu 8 – Il-promozzjoni tal-kooperazzjoni fost l-operaturi ekonomiċi u fis-soċjetà ċivili 1. Il-partijiet għandhom iħeġġu l-kooperazzjoni ekonomika, xjentifika u teknika fis-settur tas-sajd u s-setturi relatati miegħu. Huma għandhom jikkonsultaw lil xulxin sabiex jikkoordinaw l-azzjonijiet differenti possibbli f’dan ir-rigward. 2. Il-partijiet għandhom iħeġġu l-iskambju ta’ l-informazzjoni dwar it-tekniki u l-irkaptu tas-sajd, il-metodi ta’ konservazzjoni u l-proċeduri industrijali ta’ l-ipproċessar tal-prodotti tas-sajd. 3. Il-partijiet għandhom jagħmlu ħilithom biex joħolqu l-kondizzjonijiet xierqa għall-promozzjoni tar-relazzjonijiet bejn l-intrapriżi tal-partijiet fil-qasam tekniku, dak ekonomiku u kummerċjali billi iħeġġu l-ħolqien ta’ ambjent favorevoli għall-iżvilupp tal-kummerċ u l-investimenti. 4. Iż-żewġ partijiet għandhom jintrabtu li jimplimentaw pjan ta’ azzjoni bejn l-operaturi ta’ Kiribati u dawk tal-Komunità bil-għan li jiżviluppaw il-ħatt l-art lokali minn bastimenti tal-Komunità. 5. Il-partijiet għandhom iħeġġu, b’mod partikolari, il-ħolqien ta’ impriżi konġunti fl-interess reċiproku tagħhom li jkunu konformi b’mod sistematiku mal-leġiżlazzjoni ta' Kiribati u dik Komunitarja. Artikolu 9 – Il-Kumitat Konġunt 1. Għandu jiġi stabbilit Kumitat Konġunt sabiex jissorvelja l-applikazzjoni ta’ dan il-Ftehim. Il-Kumitat Konġunt għandu jaqdi l-funzjonijiet li ġejjin: (a) jissorvelja l-eżekuzzjoni, l-interpretazzjoni u l-applikazzjoni ta' dan il-Ftehim u b’mod partikolari d-definizzjoni ta' l-ipprogrammar annwali u multijannwali previst fl-Artikolu 7(2) u l-evalwazzjoni ta’ l-implimentazzjoni tiegħu; (b) jipprovdi l-kuntatti meħtieġa għal kwistjonjiet ta’ interess komuni marbuta mas-sajd; (c) iservi ta’ forum sabiex jissolvew amikevolment kwalunkwe tilwimiet li jistgħu jinqalgħu mill-interpretazzjoni jew l-implimentazzjoni tal-Ftehim; (d) jivvaluta mill-ġdid, jekk ikun hemm il-ħtieġa, il-livell ta’ opportunitajiet ta' sajd possibbli u, konsegwentament, il-kontribuzzjoni finanzjarja; (e) jaqdi kwalunkwe funzjoni oħra li l-Partijiet jiddeċiedu dwarha bi qbil komuni. 2. Il-Kumitat Konġunt għandu, fil-prinċipju, jiltaqa' darba fis-sena, darba f’Kiribati u d-darba ta’ wara fil-Komunità, jew f'postijiet oħra skond il-qbil komuni tal-partijiet, u għandu jkun ippresedut mill-parti li tkun qed tospita l-laqgħa. Hu jiltaqa’ f’sessjoni straordinarja fuq talba ta’ waħda mill-partijiet. Artikolu 10 – Iż-żona ġeografika li għaliha japplika l-Ftehim Dan il-Ftehim għandu japplika, minn naħa, għat-territorji li fih japplika t-Trattat li jistabbilixxi l-Komunità Ewropea, skond il-kundizzjonijiet stipulati f’dak it-Trattat u, min-naħa l-oħra, għat-territorju ta' Kiribati. Artikolu 11 – Perjodu effettiv Dan il-Ftehim għandu japplika għal sitt snin mid-data tad-dħul fis-seħħ tiegħu; huwa jista’ jiġġedded għal perjodi supplimentari ta’ sitt snin, sakemm ma jiġix itterminat skond l-Artikolu 12. Artikolu 12 – It-terminazzjoni 1. Dan il-Ftehim jista’ jiġi tterminat minn kwalunkwe waħda mill-partijiet f’każ ta’ ċirkostanzi mhux normali, bħad-degradazzjoni ta' l-istokkijiet ikkonċernati, jekk jirriżulta tnaqqis fil-livell ta’ l-opportunitajiet ta’ sajd mogħtija lill-bastimenti tal-Komunità jew għan-nuqqas ta’ ħarsien ta' l-impenji meħuda mill-Partijiet fir-rigward tal-ġlieda kontra s-sajd illegali, mhux iddikjarat u mhux irregolat. 2. Il-parti kkonċernata għandha tinnotifika bil-miktub lill-parti l-oħra bl-intenzjoni tagħha li tittermina l-Ftehim mill-inqas sitt xhur qabel l-iskadenza ta’ l-ewwel perjodu jew ta’ kull perjodu supplimentari. 3. Meta tintbagħat in-notifika msemmija fil-paragrafu preċedenti, il-partijiet jibdew il-konsultazzjonijiet. 4. Il-ħlas tal-kontribuzzjoni finanzjarja msemmija fl-Artikolu 7 għas-sena li fiha t-terminazzjoni tidħol fis-seħħ jitnaqqas proporzjonalment u pro rata temporis . Artikolu 13 – Is-Sospensjoni 1. L-applikazzjoni ta’ dan il-Ftehim tista’ tiġi sospiża fuq l-inizjattiva ta’ waħda mill-Partijiet f’każ ta’ tilwim serju fir-rigward ta’ l-applikazzjoni tad-dispożizzjonijiet stabbiliti fih. Din is-sospensjoni hija soġġetta għan-notifika bil-miktub mill-parti interessata mill-inqas tliet xhur qabel id-data li fiha din is-sospensjoni tidħol fis-seħħ. Malli jirċievu din in-notifika, il-Partijiet għandhom jikkonsultaw lil xulxin bil-għan li jsolvu t-tilwim tagħhom b’mod amikevoli. 2. Il-ħlas tal-kontribuzzjoni finanzjarja msemmija fl-Artikolu 7 għandha titnaqqas proporzjonalment u pro rata temporis, skond it-tul ta’ żmien tas-sospensjoni. Artikolu 14 – Il-Protokoll u l-Anness Il-Protokoll u l-Anness jifformaw parti integrali minn dan il-Ftehim. Artikolu 15 – Il-Liġi Nazzjonali L-attivitajiet tal-bastimenti tas-sajd tal-Komunità li joperaw fl-ilmijiet ta' Kiribati għandhom jitmexxew mil-liġi applikabbli f'Kiribati, sakemm ma jkunx ipprovdut mod ieħor f'dan il-Ftehim jew il-Protokoll, l-Anness u l-appendiċi tiegħu. Artikolu 16 - Il-Klawsola ta’ reviżjoni Matul it-tielet sena ta’ l-applikazzjoni ta’ dan il-Ftehim, il-Partijiet jistgħu jerġgħu jaraw id-dispożizzjonijiet tal-Ftehim, u, jekk ikun il-każ, jagħmlu xi emendi. Artikolu 17 – Ir-revoka Fid-data li jidħol fis-seħħ, dan il-Ftehim jirrevoka u jissostitwixxi l-Ftehim bejn il-Komunità Ekonomika Ewropea u r-Repubblika ta’ Kiribati dwar is-sajd ‘il barra mill-kosta ta' Kiribati, li daħal fis-seħħ fis-16 ta' Settembru 2003. Artikolu 18 – Id-dħul fis-seħħ Dan il-Ftehim, imsawwar b'mod duplikat biċ-Ċek, bl-Estonjan, bid-Daniż, bl-Olandiż, bl-Ingliż, bil-Finlandiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwanjan, bil-Malti, bil-Pollakk, bil-Portugiż, bis-Slovakk, bis-Sloven, bl-Ispanjol u bl-Iżvediż, kull wieħed minn dawn it-testi jkun ugwalment awtentiku, għandu jidħol fis-seħħ fid-data li fiha l-Partijiet jgħarrfu lil xulxin li l-proċeduri tagħhom ta' adozzjoni ġew mitmuma. Protokoll li jistabbilixxi l-opportunitajiet ta’ sajd u l-kontribuzzjoni finanzjarja msemmija fil-Ftehim ta’ Sħubija bejn il-Komunità Ewropea u r-Repubblika ta’ Kiribati dwar is-sajd ‘il barra mill-kosta ta' Kiribati għall-perjodu bejn is-16 ta’ Settembru 2006 u l-15 ta’ Settembru 2012 Artikolu 1 Il-perjodu ta’ l-applikazzjoni u l-opportunitajiet ta’ sajd 1. Kiribati għandha tagħti liċenzji annwali tas-sajd lil bastimenti Komunitarji tas-sajd tat-tonn skond l-Artikolu 6 tal-Ftehim fil-limiti stabbiliti mill-Arranġament ta' Palau għall-Ġestjoni tas-Sajd bil- purse seines fil-Punent tal-Paċifiku, minn issa 'l quddiem "l-Arranġament ta' Palau". 2. Mis-16 ta’ Settembru 2006 u għal perjodu ta’ 6 snin, l-opportunitajiet ta’ sajd mogħtija skond l-Artikolu 5 tal-Ftehim huma stabbiliti kif ġej: - L-ispeċijiet migratorji ħafna (l-ispeċijiet elenkati fl-Anness 1 tal-Konvenzjoni tan-Nazzjonijiet Uniti ta’ l-1982) - bastimenti tas-sajd bil- purse seines 4 bastimenti; - bastimenti tas-sajd bil-konz: 12-il bastiment. 3. Mit-tieni sena ta' l-applikazzjoni tal-Protokoll u mingħajr preġudizzju għall-Artikoli 9(d) tal-Ftehim u 4 tal-Protokoll, fuq talba mill-Komunità, in-numru ta' liċenzji tas-sajd għal bastimenti li jistadu bil- purse seines mogħtija fl-Artikolu 1(2) tal-Protokoll jistgħu jiżdiedu, jekk ir-riżorsi jippermettu u skond il-limitazzjonijiet ta' kull sena fl-Arranġament ta' Palau kif ukoll mal-valutazzjoni xierqa ta' l-istokkijiet tat-tonn li tkun ibbażata fuq kriterji oġġettivi u xjentifiċi, fosthom il-“Western and Central Pacific Tuna Fishery Overview and Status of Stocks" li tiġi ppublikata kull sena mis-Segretarjat tal-Komunità tal-Paċifiku. 4. Il-Paragrafi 1, 2, 3 għandhom japplikaw mingħajr preġudizzju għall-Artikoli 4 u 5 ta’ dan il-Protokoll. 5. Il-bastimenti tal-Komunità jistgħu jistadu fl-ilmijiet ta' Kiribati biss jekk ikollhom liċenzja tas-sajd valida maħruġa skond dan il-Protokoll f'konformità ma' l-Anness ta' dan il-Protokoll. Artikolu 2 Il-Kontribuzzjonijiet finanzjarji – Il-modalitajiet tal-ħlas 1. Il-kontribuzzjoni finanzjarja msemmija fl-Artikolu 7 tal-Ftehim għandha tikkonsisti , għall-perjodu msemmi fl-Artikolu 1, minn ammont annwali ta’ EUR 416,000 li huwa ekwivalenti għal tunnellaġġ ta’ referenza ta’ 6400 tunnellata fis-sena, kif ukoll minn ammont speċifiku ta’ EUR 62,400 fis-sena għall-appoġġ u l-implimentazzjoni ta’ inizjattivi meħuda fil-qafas tal-politika settorjali tas-sajd ta’ Kiribati. Dan l-ammont speċifiku għandu jkun parti integrali mill-kontribuzzjoni finanzjarja unika ddefinita fl-Artikolu 7 tal-Ftehim. 2. Il-paragrafu 1 japplika mingħajr preġudizzju għall-Artikoli 4, 5 u 7 ta’ dan il-Protokoll. 3. Is-somma ta’ l-ammonti msemmija fil-paragrafu 1, jiġifieri EUR 478.400, titħallas kull sena mill-Komunità matul il-perjodu ta’ l-applikazzjoni ta’ dan il-Protokoll. 4. Jekk il-kwantità kumplessiva tal-qabdiet mill-bastimenti tal-Komunità fl-ilmijiet ta' Kiribati taqbeż is-6,400 tunnellata fis-sena kif provdut fl-Art. 2.1. tal-Protokoll, l-ammont tal-kontribut finanzjarju, kif provdut fl-Art. 2.1. tal-Protokoll (EUR 416,000) għandu jiżdied b'EUR 65 għal kull tunnellata aktar li tinqabad. Madankollu, l-ammont totali annwali mħallas mill-Komunità ma jistax jaqbeż id-doppju ta’ l-ammont indikat fil-paragrafu 3 (EUR 956,800). Meta l-kwantitajiet maqbuda mill-bastimenti tal-Komunità jaqbżu l-kwantitajiet li jikkorrispondu għad-doppju ta’ l-ammont totali annwali, l-ammont dovut għall-kwantità li taqbeż dan il-limitu għandu jitħallas is-sena ta’ wara. 5. Il-ħlas tal-kontribuzzjoni finanzjarja msemmija fil-paragrafu 1 għandu jsir sa mhux aktar tard mit-30 ta’ Ġunju 2007 għall-ewwel sena u mhux aktar tard mit-30 ta’ Ġunju 2008, 2009, 2010, 2011 u 2012 għas-snin ta’ wara. 6. Mingħajr preġudizzju għall-Artikolu 7, l-attribuzzjoni ta' dan il-kumpens taqa' taħt id-diskrezzjoni esklussiva ta' l-awtoritajiet ta' Kiribati. 7. Is-sehem tal-kontribuzzjoni finanzjarja indikata fl-Aritkolu 7(1) tal-Protokoll għandu jiġi ttrasferit għall-kont Nru 4 tal-Gvern ta' Kiribati ma' l-ANZ Bank of Kiribati, Ltd, Betio, Tarawa ("Fisheries Development Fund") li nfetaħ għall-Gvern ta' Kiribati mill-Ministeru tal-Finanzi. Is-sehem li jibqa' tal-kontribuzzjoni finanzjarja għandu jiġi ttrasferit għall-kont Nru 1 tal-Gvern ta' Kiribati ma' l-ANZ Bank of Kiribati, Ltd, Betio, Tarawa li nfetaħ għall-Gvern ta' Kiribati mill-Ministeru tal-Finanzi. 8. Il-kontribuzzjoni finanzjarja li tirrigwarda l-miżuri stipulati fl-Art. 5 tal-protokoll ta' qabel li ma kenitx għadha tħallset fid-data ta' skadenza tagħha għandha titħallas taħt dan il-protokoll. Artikolu 3 Il-kooperazzjoni għal sajd responsabbli – Laqgħa xjentifika annwali 1. Iż-żewġ partijiet jintrabtu li jippromwovu sajd responsabbli fl-ilmijiet ta' Kiribati skond il-prinċipji tal-Kodiċi ta’ l-Imġiba għal sajd responsabbli ta’ l-FAO u l-prinċipju tan-non-diskriminazzjoni bejn il-flotot differenti li jkunu jistadu f’dawk l-ibħra. 2. Matul il-perjodu kopert minn dan il-Protokoll, il-Komunità u l-awtoritajiet ta’ Kiribati għandhom isegwu l-qagħda tar-riżorsi fiż-żona tas-sajd ta’ Kiribati; 3. Skond l-Artikolu 4 tal-Ftehim, il-partijiet, skond il-konklużjonijiet tal-laqgħa annwali tal-membri ta' l-"Arranġament ta' Palau" u skond l-evalwazzjoni annwali ta' l-istokkijiet li jagħmel is-Segretarjat tal-Komuntià tal-Paċifiku, għandhom jikkonsultaw lil xulxin fi ħdan il-Kumitat Konġunt stabbilit bl-Artikolu 9 tal-Ftehim, jekk ikun il-każ wara laqgħa xjentifika. Bi qbil mal-Komunità, Kiribati tista' tadotta miżuri fir-rigward ta' bastimenti Komunitarji sabiex tiġi żgurata l-ġestjoni sostenibbli tar-riżorsi tas-sajd. Artikolu 4 Ir-reviżjoni ta’ l-opportunitajiet ta’ sajd bi qbil reċiproku 1. L-opportunitajiet ta’ sajd imsemmija fl-Artikolu 1 jistgħu jiżdiedu bi qbil reċiproku, sakemm il-konklużjonijiet tal-laqgħa annwali tal-membri ta' l-"Arranġament ta' Palau" u r-reviżjoni annwali tal-qagħda ta' l-istokkijiet li jagħmel is-Segretarjat tal-Komuntià tal-Paċifiku jikkonfermaw li żieda bħal din ma tipperikolax il-ġestjoni sostenibbli tar-riżorsi ta' Kiribati. F’każ bħal dan, il-kontribuzzjoni finanzjarja msemmija fl-Artikolu 2(1) għandha tiżdied proporzjonalment u pro rata temporis . Madankollu, l-ammont totali tal-kontribuzzjoni finanzjarja mħallas mill-Komunità Ewropea ma għandux jaqbeż id-doppju ta’ l-ammont indikat fl-Artikolu 2(1). Meta l-kwantitajiet maqbuda mill-bastimenti tal-Komunità jaqbżu d-doppju tal-kwantitajiet li jikkorrispondu għall-ammont totali annwali rivedut, l-ammont dovut għall-kwantità li taqbeż dan il-limitu għandu jitħallas is-sena ta’ wara. 2. Min-naħa l-oħra, jekk il-partijiet jaqblu li jadottaw it-tnaqqis fl-opportunitajiet ta’ sajd li jissemma fl-Artikolu 1, il-kontribuzzjoni finanzjarja għandha titnaqqas proporzjonalment u pro rata temporis . 3. It-tqassim ta’ l-opportunitajiet ta’ sajd bejn kategoriji differenti ta’ bastimenti jista’ wkoll ikun soġġett għal reviżjoni bi qbil bejn iż-żewġ partijiet u b’ħarsien ta’ kull rakkomandazzjoni eventwali tal-laqgħa xjentifika msemmija fl-Artikolu 3 fir-rigward tal-ġestjoni ta' l-istokkijiet li jistgħu jkunu affetwati minn dan it-tqassim mill-ġdid. Il-partijiet jiftiehmu dwar l-aġġustament korrispondenti tal-kontribuzzjoni finanzjarja jekk it-tqassim mill-ġdid ta’ l-opportunitajiet ta’ sajd jiġġustifika dan. Artikolu 5 L-opportunitajiet tas-sajd mhux marbuta mat-tonn 1. Fil-każ li l-bastimenti tas-sajd tal-Komunità jkunu interessati f’attivitajiet ta’ sajd li ma jkunux indikati fl-Artikolu 1, il-Partijiet jikkonsultaw lil xulxin qabel ma tingħata kwalunkwe awtorizzazzjoni min-naħa ta’ l-awtoritajiet ta’ Kiribati. Jekk ikun il-każ, il-partijiet jiftiehmu dwar il-kondizzjonijiet li japplikaw għal dawn l-opportunitajiet ġodda ta’ sajd u, jekk ikun meħtieġ, jemendaw dan il-Protokoll u l-Anness tiegħu. 2. Għalhekk, u fuq talba ta’ waħda mill-partijiet, huma għandhom jikkonsultaw lil xulxin u għal kull każ jiddeterminaw l-ispeċijiet rilevanti, il-kundizzjonijiet u l-parametri l-oħra għas-sajd esploratorju fl-ilmijiet ta' Kiribati. 3. Il-partijiet se jwettqu s-sajd esploratorju skond il-parametri li huma għandhom jaqblu dwarhom huma t-tnejn f'arranġament amministrattiv, kif jixraq. Jista' jintlaħaq qbil għall-awtorizzazzjonijiet ta' sajd esploratorju għal perjodu massimu ta’ tliet xhur. 4. Fil-każ li l-Partijiet jikkonkludu li l-kampanji esploratorji jkunu taw riżultati pożittivi, il-Gvern ta’ Kiribati jista’ jalloka opportunitajiet ta’ sajd għall-ispeċijiet il-ġodda lill-flotta tal-Komunità sa l-iskadenza tal-Protokoll attwali. Għalhekk, il-kontribuzzjoni finanzjarja msemmija fl-Artikolu 2(1) tal-Protokoll attwali tiżdied. Artikolu 6 Is-sospensjoni u r-reviżjoni tal-ħlas tal-kontribuzzjoni finanzjarja f'każ ta' force majeure 1. Fil-każ ta’ ċirkostanzi mhux normali, minbarra l-fenomeni naturali, li jipprojbixxu l-eżerċizzju ta’ l-attivitajiet ta’ sajd fiż-Żona Ekonomika Esklussiva (ŻEE) ta’ Kiribati, il-ħlas tal-kontribuzzjoni finanzjarja msemmija fl-Artikolu 2(1) jista’ jiġi sospiż mill-Komunità wara konsultazzjonijiet bejn iż-żewġ partijiet fi żmien xahrejn mit-talba ta’ waħda miż-żewġ partijiet u bil-kondizzjoni li l-Komunità Ewropea tkun ħallset kull ammont dovut meta ssir is-sospensjoni. 2. Il-ħlas tal-kontribuzzjoni finanzjarja għandu jerġa jibda malli l-partijiet jaraw, bi qbil reċiproku, wara li jsiru l-konsultazzjonijiet, li ċ-ċirkostanzi li wasslu għall-waqfien ta’ l-attivitajiet ta’ sajd inbidlu u/jew li s-sitwazzjoni tista’ tippermetti li jerġgħu lura għall-attivitajiet ta’ sajd. 3. Il-validità tal-liċenzji mogħtija lill-bastimenti tal-Komunità skond l-Artikolu 6 tal-Ftehim għandha tiġi estiża bi żmien twil daqs il-perjodu li fih ġew sospiżi l-attivitajiet ta’ sajd. Artikolu 7 Il-promozzjoni ta' sajd responsabbli fl-ilmijiet ta' Kiribati 1. 30% ta’ l-ammont totali tal-kontribuzzjoni finanzjarja stabbilit bl-Artikolu 2 għandu jiġi allokat fl-ewwel sena għall-appoġġ u l-implimentazzjoni ta' l-inizjattivi meħuda fil-kuntest tal-politika settorjali tas-sajd imfassla mill-Gvern ta' Kiribati. Dan il-perċentwal huwa ffissat għal 40% fit-tieni siena u 60% s-sena ta' wara dik. Kiribati għandha tieħu ħsieb l-ammont korrispondenti fid-dawl ta' l-għanijiet identifikati bi ftheim reċiproku bejn il-partijiet u l-ipprogrammar annwali u multijannwali sabiex dawn l-għanijiet jinkisbu. 2. Għall-finijiet tal-paragrafu 1, il-Komunità u Kiribati għandhom jiftiehmu fi ħdan il-Kumitat Konġunt stabbilit bl-Artikolu 9 tal-Ftehim, malli l-Protokoll jidħol fis-seħħ u sa mhux aktar tard mit-tliet xhur wara d-dħul ta’ dan il-Protokoll fis-seħħ, dwar programm settorjali multijannwali u r-regoli dettaljati għall-applikazzjoni tiegħu, li jinkludi b’mod partikolari: (a) il-linji ta' gwida annwali u multijannwali għall-użu tal-perċentwal tal-kontribuzzjoni finanzjarja msemmija fil-paragrafu 1 u l-ammonti speċifiċi li jittieħdu minnhom għat-twettiq ta' l-inizjattivi fl-2007 (b) l-għanijiet li jridu jintlaħqu, kemm annwali kif ukoll multijannwali, sabiex jitrawwem sajd sostenibbli u responsabbli, filwaqt li jitqiesu l-prijoritajiet li Kiribati esprimiet fi ħdan il-politika nazzjonali tas-sajd u ta' politiki oħra konnessi jew li għandhom impatt fuq il-promozzjoni tas-sajd responsabbli u sostenibbli; (c) il-kriterji u l-proċeduri għall-evalwazzjoni tar-riżultati miksuba, fuq bażi annwali. 3. Kull emenda proposta fil-programm settorjali multijannwali jew fl-użu ta’ l-ammonti speċifiċi għall-inizjattivi li għandhom isiru fl-2007 għandha tkun approvata miż-żewġ Partijiet fi ħdan il-Kumitat Konġunt. 4. Kull sena, Kiribati għandha talloka sehem korrispondenti għall-perċentwal imsemmi fil-paragrafu 1, għall-implimentazzjoni tal-programm multijannwali. Għall-ewwel sena tal-validità tal-Protokoll, dik l-allokazzjoni trid diġi notifikata lill-Komunità malli l-programm settorjali multijannwali jiġi approvat fi ħdan il-Kumitat Konġunt. Għal kull sena sussegwenti li fiha jiġi applikat il-Protokoll, Kiribati għandha tinnotifika lill-Komunità bl-allokazzjoni sa mhux aktar tard mill-1 ta' Marzu tas-sena kkonċernata. 5. Fil-każ li l-evalwazzjoni annwali tal-progress li jkun sar fl-implimentazzjoni tal-programm settorjali multijannwali tiġġustifika dan, il-Komunità Ewropea tkun tista’ titlob li jerġa’ jsir aġġustament tal-kontribuzzjoni finanzjarja msemmija fl-Artikolu 2(1) tal-Protokoll sabiex tadatta l-ammont effettiv tar-riżorsi finanzjarji allokati għall-implimentazzjoni tal-Programm għal dawn ir-riżultati. Artikolu 8 It-tilwim – is-sospensjoni ta’ l-applikazzjoni tal-Protokoll 1. Kull tilwim bejn il-partijiet fir-rigward ta’ l-interpretazzjoni tal-Protokoll jew l-applikazzjoni tiegħu għandu jkun is-suġġett ta’ konsultazzjonijiet bejn il-partijiet fi ħdan il-Kumitat Konġunt stabbilit fl-Artikolu 9 tal-Ftehim, jekk ikun meħtieġ, imlaqqgħa f’sessjoni straordinarja. 2. Mingħajr preġudizzju għall-Artikolu 9, l-applikazzjoni tal-Protokoll tista’ tiġi sospiża fuq l-inizjattiva ta’ waħda mill-Partijiet meta t-tilwim bejn iż-żewġ Partijiet jitqies bħala serju u meta l-konsultazzjonijiet li jsiru fi ħdan il-Kumitat Konġunt skond il-paragrafu 1 ma jkunux wasslu għal arranġament amikevoli. 3. Is-sospensjoni ta’ l-applikazzjoni tal-Protokoll hija soġġetta għan-notifika bil-miktub mill-parti interessata mill-inqas tliet xhur qabel id-data li fiha din is-sospensjoni tkun se tidħol fis-seħħ. 4. F’każ ta’ sospensjoni, il-partijiet għandhom ikomplu jikkonsultaw lil xulxin bil-għan li jsibu soluzzjoni amikevoli għat-tilwim ta' bejniethom. Meta tinstab soluzzjoni, il-Protokoll jerġa’ jibda japplika u l-ammont tal-kontribuzzjoni finanzjarja għandha titnaqqas proporzjonalment u pro rata temporis skond it-tul ta’ żmien li fih l-applikazzjoni tal-Protokoll tkun ġiet sospiża. Artikolu 9 Is-sospensjoni ta’ l-applikazzjoni tal-Protokoll minħabba nuqqas ta’ ħlas Mingħajr preġudizzju għall-Artikolu 6, fil-każ li l-Komunità tonqos milli tagħmel il-ħlas imsemmi fl-Artikolu 2, l-applikazzjoni ta’ dan il-Protokoll tista’ tiġi sospiża bil-kundizzjonijiet li ġejjin: (a) L-awtoritajiet kompetenti ta' Kiribati għandhom jinnotifikaw lill-Kummissjoni Ewropea dwar in-nuqqas ta’ ħlas. Din tgħaddi għall-verifiki xierqa u, jekk ikun meħtieġ, għall-ħlas f’terminu massimu ta’ 60 jum ta’ xogħol mid-data ta’ l-irċevuta tan-notifika. (b) Jekk il-ħlas ma jsirx, u dan ma jkunx ġustifikat kif jixraq fiż-żmien stipulat fl-Artikolu 2(6) ta' dan il-Protokoll, l-awtoritajiet kompetenti ta' Kiribati għandhom ikollhom id-dritt li jissospendu l-applikazzjoni tal-Protokoll. Huma għandhom jinformaw lill-Kummissjoni Ewropea b’dan mill-ewwel. (c) Il-Protokoll jerġa’ jibda japplika malli jsir il-ħlas ikkonċernat. Artikolu 10 Liġi nazzjonali L-attivitajiet tal-bastimenti tas-sajd tal-Komunità li joperaw fl-ilmijiet ta' Kiribati skond dan il-Protokoll għandhom ikunu mmexxija mil-liġi applikabbli f'Kiribati, ħlief jekk il-Ftehim u dan il-Protokoll flimkien ma’ l-Anness u l-Appendiċi tiegħu jiddisponu dwar dan mod ieħor. Artikolu 11 Il-klawsola ta’ reviżjoni Matul it-tielet sena ta’ l-applikazzjoni ta’ dan il-Protokoll, ta’ l-Anness u l-Appendiċi tiegħu, il-Partijiet jistgħu jirrevedi d-dispożizzjonijiet tal-Protokoll, ta’ l-Anness u l-Appendiċi u, jekk ikun il-każ, jagħmlu xi emendi. Artikolu 12 Revoka L-Anness tal-Ftehim bejn il-Komunità Ekonomika Ewropea u r-Repubblika ta’ Kiribati dwar is-sajd 'il barra mill-kosta ta' Kiribati huwa revokat u sostitwit b'dan il-Protokoll. Artikolu 13 Id-dħul fis-seħħ 1. Dan il-Protokoll u l-Anness u l-Appendiċi tiegħu jidħlu fis-seħħ fid-data li fiha l-Partijiet jinnotifikaw lil xulxin li ġew kompletati l-proċeduri meħtieġa għal dan l-għan. 2. Għandu jgħodd b'effett mis-16 ta' Settembru 2006. ANNESS IL-KONDIZZJONIJIET GĦALL-EŻERĊIZZJU TAS-SAJD FIŻ-ŻONA TAS-SAJD TA' KIRIBATI MILL-BASTIMENTI TAL-KOMUNITÀ KAPITOLU I – REġISTRAZZJONI U LIċENZJI Taqsima 1 Reġistrazzjoni - Is-sajd eżerċitat minn bastimenti Komunitarji fiż-żona tas-sajd ta' Kiribati għandu jkun soġġett għall-ħruġ ta' numru ta' reġistrazzjoni mill-awtoritajiet kompetenti ta' Kiribati. - L-applikazzjonijiet għar-reġistrazzjoni għandhom isiru fil-forma pprovduta għal dak il-għan mill-awtoritajiet ta' Kiribati li huma responsabbli għas-sajd, skond il-kampjun stipulat fl-Appendiċi I. - Ir-reġistrazzjoni hija soġġetta għall-preżentazzjoni ta' ritratt ta' 15cm b' 20cm tal-bastiment li jkun qed iressaq l-applikazzjoni u ħlas ta' EUR 600 għal kull bastiment bħala tariffa tar-reġistrazzjoni, li għandu jiġi ttrasferit fil-Kont Nru 1 tal-Gvern ta' Kiribati skond l-Artikolu 2(8) tal-Protokoll, wara li jkun sar kwalunkwe tnaqqis rilevanti. Taqsima 2 Il-Liċenzji 1. Il-bastimenti eliġibbli biss jistgħu jiksbu liċenzja tas-sajd fiż-żona tas-sajd ta’ Kiribati fil-qafas tal-Protokoll li jistabbilixxi l-opportunitajiet ta’ sajd u l-kontribuzzjoni finanzjarja msemmija fil-Ftehim ta' Sħubija bejn il-Komunità Ekonomika Ewropea u r-Repubblika ta’ Kiribati dwar is-sajd ‘il barra mill-kosta ta' Kiribati għall-perjodu mid-data tad-dħul fis-seħħ tal-Ftehim sal-15 ta' Settembru 2012. 2. Sabiex bastiment ikun eliġibbli, la s-sid, la l-kaptan u lanqas il-bastiment innifsu ma jistgħu jkunu pprojbiti milli jistadu f' Kiribati. Huma jrid ikollhom kollox f'postu fir-rigward ta' l-awtoritajiet ta' Kiribati fis-sens li jridu jkunu ssodisfaw l-obbligi preċedenti li jirriżultaw mill-attivitajiet ta' sajd tagħhom f'Kiribati skond il-ftehimiet dwar is-sajd konklużi mal-Komunità. 3. Kull bastiment tal-Komunità li japplika għal liċenzja tas-sajd jista’ jiġi rrappreżentat minn aġent li jgħix f’Kiribati. L-isem u l-indirizz ta’ dan l-aġent għandhom jiġu ddikjarati fl-applikazzjoni għal-liċenzja. Madankollu, kwalunkwe bastiment li japplika għal liċenzja tas-sajd li tipprovdi għall-ħatt l-art jew it-trażbord f'port ta' Kiribati jrid ikun rappreżentat minn aġent li jkun residenti f'Kiribati. 4. L-awtoritajiet rilevanti tal-Komunità għandhom iressqu talba lill-Ministeru responsabbli għas-sajd f'Kiribati, applikazzjoni għal kull bastiment li jkun jixtieq jistad skond dan il-Ftehim, mill-inqas 15-il jum qabel il-bidu tal-perjodu ta' validità mitlub. 5. L-applikazzjonijiet għandhom jitressqu lill-Ministeru responsabbli għas-Sajd f'Kiribati skond il-kampjuni tal-formoli fl-Appendiċi I. 6. L-applikazzjonijiet kollha għal liċenzja għandu jkollhom magħhom id-dokumenti li ġejjin: - irċevuta tal-ħlas tat-tariffa għall-perjodu ta' validità tal-liċenzja; - kull dokument jew ċertifikat ieħor meħtieġ skond id-dispożizzjonijiet partikolari li japplikaw għat-tip ta’ bastiment ikkonċernat skond dan il-Protokoll. 7. It-tariffa għandha titħallas fil-kont Nru 1 tal-Gvern ta' Kiribati, skond l-Artikolu 2(8) tal-Protokoll, wara li jkun sar kwalunkwe tnaqqis rilevanti. 8. It-tariffi jinkludu t-taxxi nazzjonali u lokali kollha. Madankollu, it-taxxi tal-port, it-tariffi tat-trażbord u l-ispejjeż għall-għoti ta’ servizzi m’humiex inklużi fil-ħlas ta’ din it-tariffa. 9. Il-liċenzji għall-bastimenti kollha jinħarġu lis-sidien tal-bastimenti jew lill-aġenti tagħhom permezz tad-Delegazzjoni tal-Kummissjoni tal-Komunitajiet Ewropej għal Kiribati ("id-Delegazzjoni") fi żmien 15-il jum mill-wasla tad-dokumenti kollha msemmija fil-punt 6 għand il-Ministeru responsabbli għas-Sajd f'Kiribati. 10. Fil-każ li meta tkun se tiġi ffirmata l-liċenzja l-uffiċċji tad-Delegazzjoni jkunu magħluqin, din tista’, jekk ikun jixraq, tintbagħat direttament lill-aġent tal-bastiment u tinbagħat kopja lid-Delegazzjoni. 11. Il-liċenzja tinħareġ f’isem bastiment partikolari u m’hijiex trasferibbli. 12. Madankollu, fuq talba tal-Komunità Ewropea u f’każ ta’ force majeure ippruvata, il-liċenzja ta’ bastiment għandha tiġi sostitwita b’liċenzja ġdida f’isem bastiment ieħor ta’ l-istess kategorija ta' l-ewwel bastiment mingħajr ma jkollha titħallas tariffa oħra. F’dan il-każ, fil-kalkolu tal-livell tal-qabdiet għandu jitqies it-total tal-qabdiet kollha taż-żewġ bastimenti biex jiġi ddeterminat jekk għandux isir ħlas addizzjonali. 13. Sid l-ewwel bastiment, jew l-aġent tiegħu, għandu jirritorna l-liċenzja annullata lill-awtoritajiet kompetenti ta' Kiribati permezz tad-Delegazzjoni. 14. Id-data li fiha l-liċenzja l-ġdida issir effettiva hija dik li fiha sid il-bastiment jagħti lura l-liċenzja annullata lill-Ministeru responsabbli għas-sajd f'Kiribati. Id-Delegazzjoni għandha tiġi informata bit-trasferiment tal-liċenzja. 15. Il-liċenzja għandha dejjem tinżamm abbord. Madankollu, malli tasal in-notifika tal-ħlas bil-quddiem mibgħut lill-awtoritajiet ta' Kiribati mill-Kummissjoni Ewropea, il-bastiment għandu jitniżżel f'lista ta' bastimenti awtorizzati li jistadu, li għandha tintbagħat lill-awtoritajiet ta' Kiribati responsabbli għall-ispezzjoni tas-sajd. Kopja tal-lista tista’ tinkiseb permezz ta’ faks sakemm tasal il-liċenzja; dik il-kopja għandha tinżamm abbord. Taqsima 3 Validità u tariffi 1. Il-liċenzji huma validi għal sena. Huma jistgħu jiġġeddu. 2. Il-ħlas stabbilit huwa ta’ EUR 35 għal kull tunnellata maqbuda fiż-żona tas-sajd ta' Kiribati għall-bastimenti li jistadu għat-tonn bit-tartarun u għall-bastimenti li jistadu bil-konz tal-wiċċ. 3. Il-liċenzji jinħarġu wara li jitħallsu l-ammonti stabbiliti li ġejjin lill-awtoritajiet nazzjonali kompetenti: - EUR 21,000 għal kull bastiment li jistad għat-tonn bit-tartarun, li huma ekwivalenti għat-tariffi dovuti għal 600 tunnellata ta’ speċijiet li jpassu ħafna u speċijiet assoċjati magħhom maqbuda kull sena; - EUR 4.200 għal kull bastiment li jistad bil-konz tal-wiċċ, li huma ekwivalenti għat-tariffi dovuti għal 120 tunnellata ta’ speċijiet li jpassu ħafna u speċijiet assoċjati magħhom maqbuda kull sena. 4. Ir-rendikont finali tat-tariffi dovuti għas-sena n għandu jiġi deċiż mill-Kummissjoni tal-Komunitajiet Ewropej sa mhux aktar tard mill-31 ta’ Lulju tas-sena n+1 fuq il-bażi tad-dikjarazzjonijiet tal-qabdiet magħmula minn kull operatur u kkonfermati mill-istituti xjentifiċi kompetenti għall-verifika tad- data dwar il-qabdiet fl-Istati Membri, bħall- Institut de Recherche pour le Développement (IRD), l- Instituto Español de Oceanografía (IE), l- Instituto de Investigação das Pescas e do Mar (IPIMAR) u mis-Segretarjat tal-Komunità tal-Paċifiku (SPC).. 5. Dan il-kont jiġi kkomunikat fl-istess ħin lill-Ministeru responsabbli għas-sajd f'Kiribati u lis-sidien għall-verifika u l-approvazzjoni. L-awtoritajiet ta’ Kiribati jistgħu joġġezzjonaw għall-kont bil-miktub u bir-raġunijiet ġustifikati kif jixraq f’terminu ta’ 30 jum mid-data tat-trażmissjoni. Jekk ma jintlaħaqx qbil, il-Kumitat Konġunt għandu jiġi kkonsultat. Jekk ma ssir l-ebda oġġezzjoni fit-terminu stabbilit, il-kont għandu jiġi aċċettat. 6. Kull ħlas addizzjonali għandu jsir mis-sidien lill-awtoritajiet kompetenti ta' Kiribati sa mhux aktar tard mit-30 ta’ Settembru tas-sena ta’ wara fil-kont Nru 1 tal-Gvern ta' Kiribati skond l-Artikolu 2(8) tal-Protokoll, wara li jkun sar kwalunkwe tnaqqis rilevanti. 7. Madankollu, jekk il-kont finali jkun inqas mill-ammont tal-ħlas bil-quddiem imsemmi fil-punt 3 ta’ din it-Taqsima, is-sid ma jkunx jista’ jieħu lura l-bilanċ li jirriżulta. KAPITOLU II – Iż-żONI TAS-SAJD 1. Il-bastimenti għandhom ikunu awtorizzati li jkunu involuti f'attivitajiet ta' sajd fiż-żona tas-sajd ta' Kiribati ħlief f'dawk iż-żoni indikati bħala żoni magħluqa fil-mappa 83005-FLC, skond il-Fisheries Ordinance (Cap. 33) u l-Marine Zone (Declaration) Act tal-Gvern ta' Kiribati. Kiribati għandu jikkomunika lill-Kummissjoni kwalunkwe modifika għaż-żoni tas-sajd imsemmija għallinqas xahrejn qabel ma dawn jidħlu fis-seħħ. 2. Fi kwalunkwe każ, is-sajd m'għandux ikun permess fiż-żoni li ġejjin: - ‘il ġewwa mit-tnax-il mil nawtiku mil-linji tal-bażi - 'il ġewwa minn tliet mili nawtiċi minn kwalunkwe rkaptu biex jinġema' l-ħut li l-post fejn hu jinsab għandu jiġi notifikat skond il-koordinati ġeografiċi. 3. Partikolarment fir-rigward ta' bastimenti li jistadu bil-purse seines, is-sajd huwa pprojbit 'il ġewwa minn 60 mil nawtiku mil-linji ta' bażi tal-gżejjer ta' Tarawa, Kanton u Kiritimati; KAPITOLU III – IR-REġIM TAR-RAPPURTAR TAL-QABDIET U TAD-DIKJARAZZJONIJIET TAL-ħATT L-ART 1. Il-kaptani għandhom jagħtu lid-Direttur tas-Sajd l-informazzjoni dwar il-ħin, il-pożizzjoni tal-bastiment tas-sajd liċenzjat u l-qabda miżmuma abbord, bil-mod deskritt fl-Appendiċi IV bil-faks jew email f'waħda minn dawn l-okkażjonijet: - għallinqas 24 siegħa qabel id-dħul fiż-żona tas-sajd ta' Kiribati u immedjatament mat-tluq miż-żona tas-sajd; - kull nhar ta' Tlieta matul il-perjodu mqatta' ġewwa ż-żona tas-sajd ta' Kiribati wara r-rapport tad-dħul jew l-aħħar rapport ta' kull ġimgħa; - Għallinqas 48 siegħa qabel il-ħin stmat tad-dħul ġewwa kwalunkwe port ta' Kiribati u immedjatament mat-tluq mill-port; - immedjatament wara t-trażbord tal-qabda għal bastiment b'sistema ta' tkessiħ liċenzjat għall-ġarr, u; - għallinqas 24 siegħa qabel ma jerġa' jieħu l-fjuwil minn bastiment liċenzjat għall-provvista tal-fjuwil Din l-informazzjoni għandha tiġi kkomunikata b'faks (686) 21120 / 22287 jew email lill-indirizz li ġej: flue@mfmrd.gov.ki 2. Bastiment li jinqabad jistad mingħajr ma jkun avża lid-Direttur tas-Sajd jitqies bħala wieħed li mhux konformi mal-leġiżlazzjoni nazzjonali ta' Kiribati. 3. Matul perjodu ta' sena ta' validità tal-liċenzja, id-dikjarazzjonijiet għandhom jinkludu l-qabdiet tal-bastiment għal kull vjaġġ fiż-żona WCPFC. Vjaġġ ġdid jibda minn kull trażbord jew ħatt l-art tal-qabdiet fiż-żona WCPFC. 3.1. Il-bastimenti għandhom jiddikjaraw il-qabdiet tagħhom fil-folja korrispondenti tal-logsheet, skond il-kampjun fl-Appendiċi III A u III B. Il-kliem "Barra miż-ŻEE ta' Kiribati" jew l-isem taż-ŻEE korrispondenti ta' Stat kostali rilevanti ieħor fiż-żona WCPFC għandu jiddaħħal fil-ġurnal ta' abbord imsemmi hawn fuq fir-rigward tal-perjodi li matulhom il-bastiment ma jkunx fl-ilmijiet ta' Kiribati. 4. Għall-iskopijiet ta' dan l-Annes, it-tul ta’ żmien tal-vjaġġ minn bastiment tal-Komunità fl-ilmijiet ta' Kiribati huwa ddefinit kif ġej: 1. jew il-perjodu li jgħaddi bejn d-dħul u l-ħruġ miż-żona tas-sajd ta' Kiribati; 2. jew il-perjodu li jgħaddi bejn d-dħul u l-ħruġ fiż-żona tas-sajd ta' Kiribati u t-trażbord; 3. jew il-perjodu li jgħaddi bejn d-dħul fiż-żona tas-sajd ta' Kiribati u l-ħatt l-art f' Kiribati. 5. Il-bastimenti kollha awtorizzati biex jistadu fl-ilmijiet ta' Kiribati fil-qafas tal-Ftehim għandhom jikkomunikaw il-qabdiet tagħhom lill-Ministeru responsabbli għas-sajd f'Kiribati sabiex ikun jista' jivverifika l-kwantitajiet maqbuda, li jiġu vvalidati mill-istituti xjentifiċi kompetenti skond il-proċedura msemmija fil-paragrafu 4 tat-Taqsima 3 tal-Kapitolu I ta’ dan l-Anness. Il-modalitajiet ta’ komunikazzjoni tal-qabdiet huma dawn li ġejjin: - Il- logsheet oriġinali għandha tiġi ppreżentata lill-awtoritajiet kompetenti lokali ta' Kiribati jew tintbagħat permezz ta' posta rreġistrata jew courier lill-Ministeru responsabbli għas-sajd f'Kiribati fi żmien 45 jum mit-tmiem ta’ l-aħħar vjaġġ li jkun sar matul il-perjodu msemmi. Fl-istess ħin għandhom jintbagħtu kopji b’mezzi jew permezz ta’ faks lill-Istat Membru tal-bandiera u lill-Ministeru responsabbli għas-sajd f'Kiribati. - Il-formoli għandhom jimtlew b’mod li jinqara u b’ittri kapitali, u għandhom jiġu ffirmati mill-kaptan tal-bastiment jew mir-rappreżentant legali tiegħu. 6. F’każ li ma jitħarsux id-dispożizzjonijiet ta’ dan il-Kapitolu, il-Gvern ta’ Kiribati jirriżerva d-dritt li jissospendi l-liċenzja tal-bastiment li wettaq in-nuqqas sakemm jitlestew il-formalitajiet u tiġi applikata l-penali stabbilita fil-leġiżlazzjoni attwali ta' Kiribati. 7. Id-Direttur għas-Sajd u s-sidien ta' bastimenti għandhom iżommu kopja ta' komunikazzjonijiet bil-faks jew messaġi ta' l-email sakemm iż-żewġ partijiet ikunu qablu mad-dikjarazzjoni finali tat-tariffi dovuti msemmija fil-Kapitolu 1. 8. Is-sidien tal-bastimenti li jistadu bil-purse seines għandhom jgħaddu kopja ta' l-irċevuta tal-ħatt l-art wara li jintemm kull vjaġġ ta' sajd li jkun sar kollu kemm hu jew parzjalment fiż-żona tas-sajd ta' Kiribati. Jekk dawn id-disposizzjonijiet ma jiġux osservati, id-Direttur tas-Sajd jirriżerva d-dritt li jissospendi l-liċenzja tal-bastiment li jkun qed jikser ir-regoli rilevanti, sakemm jitwettqu l-formalitajiet u jiġu applikati l-penali pprovduti skond il-liġijiet nazzjonali ta' Kiribati. KAPITOLU IV – L-IMBARK TAL-BAħRIN 1. L-operaturi tal-bastimenti li jistadu għat-tonn u tal-bastimenti li jistadu bil-konz tal-wiċċ għandhom iħaddmu baħrin li ġejjin mill-pajjiżi AKP, fosthom minn Kiribati, taħt il-kondizzjonijiet u bil-limiti li ġejjin: - għall-flotta tal-bastimenti li jistadu għat-tonn bit-tartarun, mill-inqas sitt baħrin AKP għandhom jiġu imbarkati matul l-istaġun tas-sajd għat-tonn fiż-żona tas-sajd ta’ Kiribati, - għall-flotta tal-bastimenti li jistadu bil-konz tal-wiċċ, mill-inqas erba’ baħrin AKP għandhom jiġu imbarkati matul l-istaġun tas-sajd fiż-żona tas-sajd ta’ Kiribati. 2. Is-sidien tal-bastimenti għandhom jagħmlu ħilithom sabiex itellgħu abbord baħrin addizzjonali minn Kiribati. 3. Is-sidien tal-bastimenti għandhom ikunu ħielsa li jagħżlu l-baħrin li jtellgħu abbord il-bastimenti tagħhom mill-ismijiet fuq il-listi ppreżentati mill-awtoritajiet kompetenti tal-Pajjiżi AKP ikkonċernati, inkluż minn Kiribati. 4. Meta jkunu ġew iffirmati kuntratti ma' ċittadini ta' Kiribati, skond il-punt 1 ta’ dan l-Artikolu, sid il-bastiment jew l-aġent għandu jgħaddi lill-awtorità kompetenti ta’ Kiribati l-ismijiet tal-baħrin lokali abbord il-bastiment ikkonċernat, fejn tissemma wkoll il-pożizzjoni tagħhom fl-ekwipaġġ. 5. Id-Dikjarazzjoni ta’ l-Organizzazzjoni Internazzjonali tax-Xogħol (ILO) dwar il-prinċipji u d-drittijiet fundamentali fuq ix-xogħol tapplika b’mod sħiħ għall-baħrin imħaddma fuq bastimenti ta' l-UE. Dan jirrigwarda b’mod partikolari il-libertà ta’ assoċjazzjoni u ta’ l-għarfien effettiv tad-dritt ta’ negozjar kollettiv tal-ħaddiema u tal-qerda tad-diskriminazzjoni fil-qasam ta’ l-impjiegi u l-professjonijiet. 6. Il-kuntratti tax-xogħol ta’ baħrin minn Kiribati, skond il-punt 1 ta’ dan l-Artikolu, għandhom jiġu ffirmati mir-rappreżentant(i) tas-sid u l-baħrin u/jew it-trejdjunjins tagħhom jew ir-rappreżentanti tagħhom f'konsultazzjoni ma’ l-awtorità marittima ta’ Kiribati. Għandha tintbagħat kopja lill-firmatarji. Dawn il-kuntratti għandhom jiggarantixxu lill-baħrin il-benefiċċju tar-reġim tas-sigurtà soċjali li japplika għalihom, li jinkludi assigurazzjoni fuq il-mewt, mard jew inċidenti. 7. Is-sidien tal-bastiment huma responsabbli għas-salarju tal-baħrin. Dan għandu jiġi stabbilit, qabel ma jinħarġu l-liċenzji, bi qbil reċiproku bejn l-operaturi jew ir-rappreżentanti tagħhom u l-awtoritajiet tal-pajjiż AKP ikkonċernat. Madankollu, il-kondizzjonijiet tal-ħlas tal-baħrin lokali ma jistgħux ikunu anqas minn dawk li japplikaw għall-ekwipaġġi ta' Kiribati u fl-ebda ċirkostanzi m'għandhom ikunu anqas minn dawk stabbiliti skond l-istandards ta' l-ILO. 8. Kull baħri impjegat fuq bastimenti tal-Komunità għandu jippreżenta ruħu lill-kaptan tal-bastiment rilevanti lejlet id-data proposta għall-imbark tiegħu. Jekk il-baħri ma jkunx preżenti fid-data u l-ħin previsti għall-imbarkazzjoni, sid il-bastiment jinħeles awtomatikament mill-obbligu li jimbarka lil dak il-baħri. 9. Madankollu, f’każ li ebda baħri mill-pajjiżi AKP ma jittella' abbord għal raġunijiet differenti minn dawk stipulati fil-punt preċedenti, is-sidien tal-bastimenti tal-Komunità kkonċernati għandhom ikunu obbligati jħallsu, għal kull jum ta’ sajd fl-ibħra tal-pajjiż AKP ikkonċernat, somma stabbilita minn qabel ta’ EUR 20 kuljum. Il-ħlas ta’ din is-somma għandu jsir sa mhux aktar tard mit-termini stabbiliti fil-punt I.2.6 ta’ dan l-Anness. Mad-dħul tagħhom fiż-ŻEE ta' Kiribati, is-sidien tal-bastimenti Komunitarji għandhom jinnotifikaw l-għadd tal-baħrin AKP abbord. 10. Din is-somma għandha tintuża għat-taħriġ tal-baħrin lokali u titħallas fil-kont indikat mill-awtoritajiet tal-pajjiż AKP ikkonċernat. KAPITOLU V – IL-MIżURI TEKNIċI Il-bastimenti għandhom josservaw il-miżuri u r-rakkomandazzjonijiet adottati mil-WCPFC għar-reġjun, għal dak li għandu x’jaqsam ma’ l-irkaptu tas-sajd, l-ispeċifikazzjonijiet tekniċi tagħhom u kull miżura teknika oħra li tapplika għall-attivitajiet tas-sajd tagħhom. KAPITOLU VI – L-OSSERVATURI 1. Fil-mument li l-bastiment jiġi rreġistrat, il-bastimenti Komunitarji kollha għandhom jagħtu kontribuzzjoni ta; EUR 400 għall-"Fond tal-Proġett għall-Osservazzjoni tas-Sajd", li għandha titħallas fil-kont Nru 4 tal-Gvern ta' Kiribati, skond l-Artikolu 2(8) tal-Protokoll, wara li jkun sar kwalunkwe tnaqqis rilevanti. 2. Il-bastimenti awtorizzati jistadu fl-ilmijiet ta' Kiribati fil-qafas tal-ftehim għandhom itellgħu abbord osservaturi magħżula mill-WCPFP, bil-kondizzjonijiet stabbiliti hawn taħt. - Fuq talba tal-WCPFC, il-bastimenti tal-Komunità għandhom itellgħu abbord osservatur magħżul minn din l-organizzazzjoni sabiex jivverifika l-qabdiet li jkunu saru fl-ilmijiet ta' Kiribati. - Il-WCPFC għandha tistabbilixxi lista tal-bastimenti magħżula biex itellgħu osservatur abbord, kif ukoll lista ta’ l-osservaturi maħtura. Dawn il-listi għandhom jinżammu aġġornati. Dawn għandhom jiġu nnotifikati lill-Kummissjoni Ewropea hekk kif jiġu stabbiliti u mbagħad kull tliet xhur fir-rigward ta’ l-aġġornament eventwali tagħhom. - L-WCPFC għandha tinnotifika lis-sidien tal-bastimenti jew lir-rappreżentanti tagħhom bl-isem ta' l-osservatur nominat biex jittella' abbord il-bastiment tagħhom u dan mal-ħruġ tal-liċenzja jew sa mhux aktar tard minn 15-il jum qabel id-data stipulata biex l-osservatur jittella' abbord. 3. L-osservatur jibqa’ fuq il-bastiment għal vjaġġ wieħed. Madankollu, fuq talba espliċita tal-WCPFC, dan l-imbark jista’ jkopri aktar minn vjaġġ wieħed skond it-tul medju tal-vjaġġi previsti għal bastiment partikolari. Din it-talba ssir mill-WCPFC kompetenti meta jiġi kkomunikat l-isem ta’ l-osservatur magħżul biex jimbarka fuq il-bastiment ikkonċernat. 4. Il-kondizzjonijiet ta’ l-imbark ta’ l-osservatur huma ddefiniti bi qbil bejn l-operatur jew ir-rappreżentant tiegħu u l-WCPFC kompetenti. 5. It-tlugħ abbord ta' l-osservatur għandu jsir fil-port magħżul minn sid il-bastiment fil-bidu ta’ l-ewwel vjaġġ fl-ilmijiet ta' Kiribati, wara n-notifika tal-lista tal-bastimenti magħżula. 6. Is-sidien konċernati għandhom, fi żmien ġimgħatejn u b'avviż minn qabel ta' għaxart ijiem, jinnotifikaw id-dati u l-portijiet tas-sotto-reġjun, previsti għat-tlugħ abbord ta' l-osservaturi. 7. Fil-każ li l-osservatur jittella' abbord f’port barra s-sottoreġjun, l-ispejjeż tal-vjaġġ ta’ l-osservatur jitħallsu minn sid il-bastiment. Jekk bastiment li jkollu abbord osservatur reġjonali joħroġ barra miż-żona tas-sajd reġjonali, għandha tittieħed kull miżura biex jiġi ggarantit li l-osservatur jittieħed lura f’pajjiżu malajr kemm jista’ jkun u l-ispejjeż jitħallsu mill-operatur. 8. Jekk l-osservatur ma jkunx preżenti fil-ħin u fil-post miftiehem u matul it-tnax-il siegħa mill-ħin miftiehem, sid il-bastiment ikun awtomatikament meħlus mill-obbligu tiegħu li jtella' lil dak l-osservatur abbord. 9. Meta jkun abbord, l-osservatur għandu jiġi ttrattat bħala uffiċjal. Hu jaqdi dawn id-dmirijiet: - josserva l-attivitajiet tas-sajd tal-bastimenti; - jivverifika l-pożizzjoni tal-bastimenti involuti f’operazzjonijiet ta’ sajd; - jipproċedi f’ħidmiet ta’ ġbir ta’ kampjuni bijoloġiċi fil-qafas tal-programmi xjentifiċi, - jinnota l-irkaptu tas-sajd użat, - jivverifika l-informazzjoni li tidher fil-ġurnal ta' abbord dwar il-qabdiet li jkunu saru fl-ilmijiet ta' Kiribati; - jivverifika l-perċentwali tal-qabdiet inċidentali u jagħmel stima tal-volum ta' l-ispeċijiet ta' ħut ( fin-fish ) mormija li huma tajbin għall-kummerċ; - jirrapporta d- data dwar is-sajd, bi kwalunkwe mezz xieraq inkluż il-volum tal-qabdiet prinċipali u inċidentali li jkunu abbord, darba fil-ġimgħa meta l-bastiment ikun qed jistad fl-ilmijiet ta' Kiribati. 10. Il-kaptan għandu jagħmel kull ma jista' biex jiżgura s-sikurezza fiżika u morali ta’ l-osservaturi waqt li jaqdu dmirijiethom. 11. Kemm jista' jkun l-osservaturi għandhom ikunu offruti l-faċilitajiet kollha meħtieġa sabiex jaqdu dmirijiethom Il-kaptan għandu jagħtihom aċċess għall-mezzi ta’ komunikazzjoni meħtieġa biex jaqdu dmirijiethom, għad-dokumenti marbuta direttament ma’ l-attivitajiet tas-sajd tal-bastiment, li jinkludu b’mod partikolari l-ġurnal ta’ abbord u l-ġurnal ta’ navigazzjoni, kif ukoll għall-partijiet tal-bastiment meħtieġa sabiex ikunu jistgħu jwettqu l-kompiti tagħhom bħala osservaturi aktar faċilment. 12. Waqt li jkun fuq il-bastiment, l-osservatur: - jieħu l-miżuri kollha xierqa sabiex jiżgura il-kundizzjonijiet tat-tlugħ tiegħu abbord, kif ukoll il-preżenza tiegħu fuq il-bastiment, ma jinterrompux u lanqas itellfu l-ħidmiet tas-sajd, - jirrispetta l-proprjetà u l-irkaptu li jinsabu fuq il-bastiment, kif ukoll il-kunfidenzjalità ta’ kull dokument li jappartjeni lill-bastiment rilevanti. 13. Fi tmiem il-perjodu ta’ l-osservazzjoni u qabel ma jitlaq minn fuq il-bastiment, l-osservatur jagħmel rapport ta’ l-attivitajiet li għandu jintbagħat lill-WCPFC u li tingħata kopja tiegħu lill-kaptan tal-bastiment. 14. Sid il-bastiment huwa responsabbli għall-ispejjeż ta' l-akkomodazzjoni u ta’ l-ikel ta’ l-osservatur bl-istess kundizzjonijiet li japplikaw għall-uffiċjali, skond il-possibbiltajiet prattiċi tal-bastiment. 15. Is-salarju u l-kontribuzzjonijijet tas-sigurtà soċjali ta’ l-osservatur jitħallsu mill-WCPFC. 16. Iż-żewġ partijiet se jikkonsultaw malajr kemm jista’ jkun bejniethom u lill-pajjiżi terzi kkonċernati dwar id-definizzjoni ta’ sistema ta’ osservaturi reġjonali u l-għażla ta’ l-organizzazzjoni reġjonali tas-sajd kompetenti. Sakemm tiġi implimentata sistema ta’ osservaturi reġjonali, il-bastimenti awtorizzati biex jistadu fl-ilmijiet ta' Kiribati, minflok l-osservaturi reġjonali, għandhom itellgħu abbord osservaturi magħżula mill-awtoritajiet kompetenti ta’ Kiribati skond ir-regoli stabbiliti hawn fuq. KAPITOLU VII – IL-MONITORAġġ 1. Il-Komunità Ewropea għandha żżomm lista aġġornata ta' bastimenti li għalihom tkun inħarġet liċenzja tas-sajd skond id-dispożizzjonijiet ta’ dan il-Protokoll. Din il-lista għandha tiġi notifikata lill-awtoritajiet ta' Kiribati, li huma inkarigati mill-kontroll tas-sajd hekk kif tiġi stabbilita u kull meta tiġi aġġornata. 2. Id-dħul u l-ħruġ miż-żona: - Il-bastimenti tal-Komunità jinnotifikaw, mill-inqas 3 sigħat minn qabel, lill-awtoritajiet ta' Kiribati responsabbli għall-monitoraġġ tas-sajd, l-intenzjoni tagħhom li jidħlu jew joħorġu miż-żona tas-sajd ta' Kiribati, kif imsemmi fl-Appendiċi IV. Huma għandhom ukoll jiddikjaraw il-kwantitajiet globali u l-ispeċijiet abbord. - Meta jinnotifika l-ħruġ tiegħu, kull bastiment għandu wkoll jagħti l-pożizzjoni tiegħu. Dawn il-komunikazzjonijiet preferibbilment għandhom isiru bil-faks, u, fin-nuqqas ta’ dan, għall-bastimenti mhux mgħammrin bil-faks, bir-radju u bl- e-mail . - Bastiment li jinqabad jistad mingħajr ma jkun avża lill-awtorità kompetenti Kiribati jitqies bħala bastiment li kiser il-liġi. - In-numri tal-faks u tat-telefown kif ukoll l-indirizz elettroniku jingħataw ukoll meta tinħareġ il-liċenzja tas-sajd. 3. Il-proċeduri ta' kontroll - Il-kaptani tal-bastimenti tal-Komunità li jkunu involuti f’attivitajiet ta’ sajd fl-ilmijiet ta' Kiribati għandhom jippermettu u jiffaċilitaw l-imbark u t-twettiq tad-dmirijiet ta’ kwalunkwe uffiċjal ta' Kiribati inkarigat mill-ispezzjoni u l-kontroll ta’ l-attivitajiet tas-sajd. - Il-preżenza abbord ta’ dawn l-uffiċjali m'għandhiex teċċedi ż-żmien meħtieġ għat-twettiq tal-kompitu tagħhom. - Fit-tmiem ta’ kull spezzjoni u kull monitoraġġ fil-port, jingħata ċertifikat lill-kaptan tal-bastiment. 4. L-immarkar tal-bastimenti Il-bastimenti Komunitarji għandhom ikollhom immarkar estern skond ir-regoli tal-FAO. 5. Il-monitoraġġ bis-satellita Il-bastimenti tas-sajd Komunitarji kollha li jistadu taħt dan il-ftehim għandhom ikunu soġġetti għall-monitoraġġ bis-satellita skond l-Appendiċi V. Dawn id-dispożizzjonijiet għandhom jidħlu fis-seħħ fl-10 jum wara n-notifika mill-Gvern ta' Kiribati lid-Delegazzjoni dwar il-bidu tal-ħidmiet tal-korp responsabbli għall-monitoraġġ tal-bastimenti tas-sajd ta' Kiribati. 6. It-tlugħ abbord - L-awtoritajiet kompetenti ta' Kiribati għandhom jinfurmaw lill-Istat tal-bandiera u lill-Kummissjoni Ewropea, fi żmien massimu ta’ 24 siegħa, b'kull infrazzjoni u penali imposti fuq bastimenti Komunitarji fl-ilmijiet ta' Kiribati. - L-Istat tal-bandiera u l-Kummissjoni Ewropea għandhom jirċievu fl-istess waqt rapport qasir dwar iċ-ċirkostanzi u r-raġunijiet li wasslu għall-ispezzjoni li matulha tkun ġiet osservata l-infrazzjoni. 7. Ir-rapport ta' l-ispezzjoni - Wara li l-awtoritajiet kompetenti ta' Kiribati jkunu ħejjew l-istqarrija, il-kaptan tal-bastiment għandu jiffirmaha. - Din il-firma m'għandhiex tippreġudika d-drittijiet tal-kaptan jew kwalunkwe difiża li jista' jagħmel għall-ksur allegat. - Il-kaptan għandu jieħu l-bastiment tiegħu fil-port indikat mill-awtoritajiet ta' Kiribati. Fil-każijiet ta’ infrazzjoni minuri, l-awtorità kompetenti ta' Kiribati tista’ tawtorizza lill-bastiment spezzjonat biex ikompli l-attivitajiet tas-sajd tiegħu. 8. Il-proċedura għall-ispezzjoni - Qabel ma jittieħdu proċeduri ġudizzjarji, għandu jsir tentattiv sabiex l-ksur allegat jiġi riżolt bonarjament. Din il-proċedura għandha tintemm sa mhux aktar tard minn ħamest ijiem tax-xogħol wara d-dħul fil-port b'riżultat ta' l-ispezzjoni. - F’każ ta’ tranżazzjoni bonarja, l-ammont tal-multa applikata għandu jiġi determinat skond il-liġi ta' Kiribati. - F’każ li l-kwistjoni ma tkunx setgħet tissolva permezz ta’ tranżazzjoni bonarja u li din titressaq quddiem awtorità ġudizzjarja kompetenti, sid il-bastiment għandu jiddepożita garanzija bankarja, f’ammont li jiġi ffissat meta jitqiesu l-ispejjeż li l-ispezzjoni u l-monitoraġġ tal-bastiment iġibu magħhom, kif ukoll l-ammont tal-multi u tal-kumpens li jistgħu jeħlu dawk responsabbli mill-infrazzjoni, fil-kont tal-bank magħżul mill-awtoritajiet kompetenti ta' Kiribati . - Il-garanzija bankarja tkun irrevokabbli qabel ma tintemm il-proċedura ġudizzjarja. Hija tiġi rrevokata malli l-proċedura tintemm mingħajr kundanna. Bl-istess mod, f’każ ta’ kundanna li twassal għal multa inferjuri għall-garanzija depożitata, id-differenza tiġi rilaxxata mill-awtoritajiet kompetenti ta' Kiribati. - Il-bastiment għandu jinħeles u l-ekwipaġġ tiegħu jitħalla jitlaq mill-port: - malli jitwettqu l-obbligi li joħorġu mill-proċedura ta’ tranżazzjoni bonarja, inkella - malli l-garanzija bankarja msemmija fil-punt (c) tkun ġiet depożitata u aċċettata mill-awtoritajiet kompetenti ta' Kiribati, sakemm jintemma l-proċeduri ġudizzjarji. 9. It-Trażbord - Kull bastiment tal-Komunità li jixtieq jittrażborda qabdiet li jkun għamel fl-ilmijiet ta' Kiribati għandu jagħmel dan fil-portijiet ta' Kiribati. - Is-sidien ta' dawn il-bastimenti għandhom jinnotifikaw lill-awtoritajiet kompetenti ta' Kiribati bl-informazzjoni f'konformità ma' l-Appendiċi IV, mill-anqas minn 48 siegħa minn qabel: - It-trażbord jitqies bħala ħruġ miż-żona tas-sajd ta' Kiribati. Il-bastimenti għandhom għalhekk jippreżentaw il-ġurnali ta' abbord lill-awtoritajiet kompetenti ta' Kiribati u jiddikaraw jekk humiex bi ħsiebhom ikomplu jistadu jew jitilqu miż-żona tas-sajd ta' Kiribati, skond l-Appendiċi III A u III B. - Kull operazzjoni ta’ trażbord ta' qabdiet fiż-żona tas-sajd ta' Kiribati jew li mhix imsemmija fil-punti ta’ hawn fuq hija pprojbita fiż-żona tas-sajd ta' Kiribati. Kull persuna li ma tħarisx din id-dispożizzjoni għandha tkun soġġetta għall-penali stabbiliti fil-liġi ta' Kiribati. 10. Il-Kaptani tal-bastimenti tal-Komunità li huma involuti f’operazzjonijiet ta’ ħatt l-art jew ta’ trażbord f’port ta' Kiribati għandhom jippermettu u jiffaċilitaw ispezzjoni ta’ dawn l-operazzjonijiet mill-ispetturi ta' Kiribati. Ladarba tkun tlestiet l-ispezzjoni, kopja tar-rapport ta' spezzjoni tingħata lill-kaptan tal-bastiment. L-APPENDIċI I FORMOLA TA' APPLIKAZZJONI GħALL-INKLUżJONI TA' BASTIMENT TAS-SAJD FIR-REġISTRU TAR-REPUBBLIKA TA' KIRIBATI II. formola ta' applikazzjoni għal liċenzja tas-sajd III A. Logsheet reġjonali dwar l-użu tal- PURSE SEINES FIL-PAċIFIKU TAN-NOFSINHAR III A. Logsheet reġjonali dwar l-użu tal-konzijiet FIL-PAċIFIKU TAN-NOFSINHAR IV. Dettalji ta' rappurtar V. Il-Protokoll VMS L-APPENDIĊI I Formola ta' Applikazzjoni għall-inklużjoni ta' Bastiment tas-Sajd fir-Reġistru tar-Repubblika ta' Kiribati Fisheries Licence & Enforcement Unit, PO. Box 64, Bairiki, Republic of Kiribati Tel:(686) 21099 Faks: (686) 21120 E-mail:flue@mfmrd.gov.ki STRUZZJONIJIET: - Aqta' linja taħt il-kunjom. - Indirizz tfisser l-indirizz postali sħiħ. - Immarka b'X fejn jixraq; jekk mhux ittajpjat, ikteb ċar b'ittri kbar. - L-unitajiet kollha għandhom ikunu Metriċi; speċifika l-unitajiet jekk jintużaw sistemi oħra. - Ehmeż ma' din l-applikazzjoni ritratt bil-kulur 6 X 8 pulzier tal-bastiment mill-ġenb - Ehmeż ma' din l-applikazzjoni ritratt bil-kulur tal-passaport tal-Kaptan tal-Bastiment (Kaptan tas-Sajd) Id-Direttur tas-Sajd, B'dan napplika għar-reġistrazzjoni ta' bastiment fir-Reġistru Nazzjonali tas-Sajd: Isem tal-bastiment Data ta' l-applikazzjoni / / (jj/xx/ssss) Jekk dan il-bastiment kien reġistrat qabel, speċifika: Isem preċedenti tal-bastiment Kodiċi preċedenti tar-radju:… Numru ta' reġistrazzjoni preċedenti Sid il-bastiment: Operatur tal-bastiment Isem Isem Indirizz Indirizz ________________________________________ __________________________ ________________________________________ __________________________ Tel. Tel. Faks. Faks Pajjiż tar-Reġistrazzjoni Numru tal-Pajjiż tar-Reġistrazzjoni Il-Kodiċi Internazzjonali tar-Radju Nru. tat-Telefown ta' Abbord Nru. tat-Teleks ta' Abbord Il-Port tar-Residenza Pajjiż Bażi(jiet) ta' l-Operat. Port 1 Pajjiż 1 Port 2 Pajjiż 2 Kaptan tal-Bastiment: Kaptan tal-Bastiment (Kaptan tas-Sajd) Isem Isem Data tat-Twelid / /____ Data tat-Twelid / / (jj/xx/ssss) (jj/xx/ssss) Nru tas-Sigurtà Soċjali Nru tas-Sigurtà Soċjali Nazzjonalità Nazzjonalità Indirizz tar-Residenza Indirizz tar-Residenza ________________________________________ _____________________________ Tip ta' Bastiment Single Purse ( Bit-tartaruni u bil-Konz ( Group Purse Seiner ( Tas-sajd bix-xlief u l-qasab ( Tal-ġarr tal- purse seines ( Longline Reefer ( Inġenju ta' appoġġ ( Tal-provvista tal-fjuwil ( Jekk ieħor, speċifika____________________________________________ Għadd tas-soltu ta' baħrin___________ Stat(i) taż-Żona Awtorizzata ta' l-Operazzjoni________________________________ Materjal tal-buq: Azzar ( Injam ( Fajber (FRP) ( Aluminju ( Jekk ieħor, speċifika____________________________________________ Sena tal-Produzzjoni Post tal-Produzzjoni Tunnellaġġ gross Tul totali Qawwa tal-Magna/i Ewlenija/in (speċifika l-unitajiet)_____________________________ Kapaċità Massima tal-Ġarr ta' Fjuwil ____________________________ Kilolitri/Galluni Kapaċità ta' Kuljum ta' l-Iffriżar (aktar minn waħda, jekk jixraq): Metodu Kapaċità Temperatura Tunnellati metriċi/kuljum (C) Salmura (NaCl) Br ____________ ___________ Salmura (CaCl) CB ____________ ___________ Arja (Blast) BF ____________ ___________ Arja (Coils) RC ____________ ___________ Jekk ieħor, speċifika____________________________________________ ________ ____________ ___________ Kapaċità ta' Ħżin (aktar minn waħda, jekk jixraq): Metodu Kapaċità Temperatura Metri Kubi (C) Silġ IC _____________ ____________ Ilma Baħar Imkessaħ RW _____________ ____________ Salmura (NaCl) BR _____________ ____________ Salmura (CaCl) CB _____________ ____________ Arja (Coils) RC _____________ ____________ Imla A, B jew C hawn taħt, kif jixraq. A. Għal Bastimenti li jistadu bil- Purse Seines : Nru tar-Reġistrazzjoni tal-Ħelikopter Mudell tal-Ħelikopter Tul Nett (metri) Fond Nett (metri) Qawwa tal-Vinċijiet tax-Xbieki Kilos Qawwa tal-Kapstan għall-Ġbid tax-Xbieki Metri kull minuta Huwa preżenti Doppler Current Meter ? Iva / N (agħmel ċirku madwar it-tweġiba tiegħek) Huwa preżenti radar għall-għasafar? Iva / N (agħmel ċirku madwar it-tweġiba tiegħek) Numru ta' stivi (tal-ħut): Poppa________________ Kapaċità ta' Ħżin __________St/Mt Pruwa_______________ Kapaċità ta' Ħżin __________St/Mt Inġenju ta' appoġġ Tul ta' l-Iskiff______________ Metri/Piedi; Qawwa tal-Magna __________HP/PS Tul tas-Speed Boat 1_________ Metri/Piedi; Qawwa tal-Magna __________HP/PS Tul tas-Speed Boat 2_________ Metri/Piedi; Qawwa tal-Magna __________HP/PS Tul tas-Speed Boat 3_________ Metri/Piedi; Qawwa tal-Magna __________HP/PS B. Għal Bastimenti li jistadu bil-Konz: Numru massimu ta' Kaxxi _____________________ Tul tax-xlief ewlieni f'Km Numru massimu ta' Snanar _____________________ Materjal tax-xlief ewlieni ______________________ Huwa preżenti Line shooter ? Iva / N (agħmel ċirku madwar it-tweġiba tiegħek) C. Għall-Inġenji ta' appoġġ: Attivitajiet (aktar minn waħda, jekk jixraq): Dgħajsa ħafifa ( Dgħajsa għat-tiftix/ ta' informazzjoni ( scouting) ( Dgħajsa ta' l-Ankra ( Inġenji ta' l-ajru ( Jekk ieħor, speċifika Bastiment(i) tas-sajd Appoġġat(i) Niddikjara li l-informazzjoni hawn fuq hija vera u sħiħa. Jiena nifhem li għandi nirrapporta fi żmien 30 jum kwalunkwe tibdil għall-informazzjoni t'hawn fuq, inkluż tibdil tal-Kaptan tal-Bastiment u Kaptan tas-Sajd matul il-perjodu ta' reġistrazzjoni. Nifhem ukoll li n-nuqqas ta' dan jista' jaffettwa l-pożizzjoni tal-bastiment tiegħi fuq ir-Reġistru tal-Bastimenti tas-Sajd. L-Applikant: Isem Firma IS-SID ( IN-NOLLEĠĠANT ( AĠENT AWTORIZZAT ( Indirizz Telefon. Faks. Nru. E-mail . L-APPENDIĊI II APPLIKAZZJONI GĦAL LIĊENZJA TAS-SAJD 1. Applikazzjoni jew tiġdid: 2. Isem il-bastiment u l-bandiera tiegħu 3. Perjodu ta' validità: minn sa 4. Isem is-sid: 5. Indirizz tas-sid: 6. L-isem u l-indirizz tan-nolleġġant (jekk differenti minn 4 u 5): 7. L-isem u l-indirizz tar-rappreżentant uffiċjali f'Kiribati: 8. Isem il-kaptan tal-bastiment 9. Tip ta' bastiment 10 Numru tar-reġistrazzjoni: : 11. Identifikazzjoni esterna tal-bastiment: : 12. Port u pajjiż ta’ reġistrazzjoni: 13. Tul u wisa' totali tal-bastiment: 14. Tunnellaġġ gross u nett: 15. Marka u qawwa tal-magna prinċipali: 16. Kapaċità tal-friża (t/d): 17. Kapaċità ta’ l-istiva (m³): 18. Kodiċi tar-radju u frekwenza:… 19. Tagħmir ieħor ta' komunikazzjoni (teleks, faks): 20. Applikanti tas-sajd: 21. L-għadd ta' baħrin skond in-nazzjonalità: 22. Numru tal-liċenzja tas-sajd (fil-każ ta' tiġdid, ehmeż il-liċenzja): Jiena, is-sottoskritt................................................., niċċertifika li l-informazzjoni t'hawn fuq hija korretta u nintrabat li nikkonforma magħha. (timbru u firma ta' sid il-bastiment) (Data) APPENDIĊI IIIA LOGSHEET REĠJONALI TAL- PURSE SEINES FIN-NOFSINHAR TAL-PAĊIFIKU PAĠNA____________MINN_____________ ISEM IL-BASTIMENT: | NUMRU/I TAL-PERMESS TAS-SAJD JEW TAL-LIĊENZJA | SENA | L-ISEM TAL-KUMPANIJA TAS-SAJD | NUMRU TAR-REĠISTRU REĠJONALI FFA | ISEM L-AĠENT FIL-PORT TAL-ĦATT | PORT TAT-TLUQ: | PORT TAL-ĦATT | PAJJIŻ TAR-REĠISTRAZZJONI | ALC BL-APPROVAZZJONI TAT-TIP FFA (IVA/LE)? | NUMRU TA' FADS UŻATI | JINTUŻAW TENDERS (IVA/LE)? | DATA U ĦIN TAT-TLUQ | DATA U ĦIN TAL-WASLA FIL-PORT | NUMRU TAR-REĠISTRAZZJONI FIL-PAJJIŻ TAR-REĠISTRAZZJONI | IL-KODIĊI INTERNAZZJONALI TAR-RADJU | ID-DATI U L-ĦINIJIET KOLLHA GĦANDHOM IKUNU UTC/GMT IL-PIŻIJIET KOLLHA GĦANDHOM IKUNU F'TUNNELATI METRIĊI | AMMONT TA' ĦUT ABBORD FIL-BIDU TAL-VJAĠĠ | AMMONT TA' ĦUT ABBORD WARA L-ĦATT | XAHAR | JUM | KODIĊI TA' L-ATTIVITÀ | 01.00 UTC JEW POŻIZZJONI FISSA | KODIĊI ASSOĊ TAL-ĠLIBA | BIDU TAS-SAJDA | QABDIET MIŻMUMA | ĦUT MORMI LURA | ISEM IL-KAPTAN: | FIRMA TAL-KAPTAN: | DATA | APPENDIĊI III B LOGSHEET REĠJONALI TAL-KONZIJIET FIN-NOFSINHAR TAL-PAĊIFIKU PAĠNA____________MINN_____________ ISEM IL-BASTIMENT: | NUMRU/I TAL-PERMESS TAS-SAJD JEW TAL-LIĊENZJA | SENA | L-ISEM TAL-KUMPANIJA TAS-SAJD | NUMRU TAR-REĠISTRU REĠJONALI FFA | ISEM L-AĠENT FIL-PORT TAL-ĦATT | PORT TAT-TLUQ: | DATA U ĦIN TAT-TLUQ | PAJJIŻ TAR-REĠISTRAZZJONI | ALC BL-APPROVAZZJONI TAT-TIP FFA (IVA/LE)? | ID-DATI U L-ĦINIJIET KOLLHA GĦANDHOM IKUNU UTC/GMT IL-PIŻIJIET KOLLHA GĦANDHOM IKUNU F'KILOGRAMMI | PORT TAL-ĦATT | DATA U ĦIN TAL-WASLA FIL-PORT | NUMRU TAR-REĠISTRAZZJONI FIL-PAJJIŻ TAR-REĠISTRAZZJONI | IL-KODIĊI INTERNAZZJONALI TAR-RADJU | SPEĊI EWLENIJA FIL-MIRA | NUMRU TA' SNANAR BEJN IŻ-ŻUBRUNI | ISEM IL-KAPTAN: | FIRMA TAL-KAPTAN: | DATA | APPENDIX IV DETTALJI TAR-RAPPURTAR RAPPORTI LID-DIRETTUR TAS-SAJD Tel.: (686) 21099Faks: (686) 21120 E-mail : flue@mfmrd.gov.ki 1 Rappurtar ta' Dħul fiż-Żona 24 siegħa qabel id-dħul fil-limiti taż-żona. (a) Kodiċi tar-rapport (ZENT); (b) Numru ta' reġistrazzjoni: jew tal-Liċenzja, (c) Il-kodiċi tar-radju jew l-ittri tas-sinja; (d) Id-data tad-dħul (JJ-XX-SS); (e) Il-Ħin tad-dħul (GMT) (f) Pożizzjoni tad-dħul; (g) Qabda totali abbord skond il-piż u l-ispeċi. PALAMIT (SJ)___.__(Mt) TONN TAX-XEWKA SAFRA (YF)___.__(Mt) OTHERS (OT)___.__(Mt) e.g. ZENT/89TKS-PS001TN/JJAP2/11.10.89/0635Z/0230N;17610E/SK-510:YF-120:OT-10 2. Rappurtar tat-Tluq miż-Żona Immedjatament mat-tluq mil-limiti taż-żona tas-sajd: (a) Kodiċi tar-rapport (ZDEP); (b) Numru ta' reġistrazzjoni: jew tal-Liċenzja, (c) Il-kodiċi tar-radju jew l-ittri tas-sinja; (d) Data tat-tluq; (e) Il-Ħin tat-tluq (GMT) (f) Il-pożizzjoni tat-tluq; (g) Qabda abbord skond il-piż u l-ispeċi. PALAMIT (SJ)___.__(Mt) TONN TAX-XEWKA SAFRA (YF)___.__(Mt) OTHERS (OT)___.__(Mt) (h) Qabda totali fiż-żona skond il-piż u l-ispeċi (bħall-Qabda Abbord) (i) Total ta' jiem mistada (l-għadd reali ta' jiem li fihom tkun saret sajda fiż-Żona) eż ZDEP/89TKS-PS001TN/JJAP2/21.10.89/1045Z/0125S;16730E/SJ-450:YF-190:OT-4/SJ-42:BE-70:OT-1/14 3. Rappurtar ta' kull ġimgħa dwar il-pożizzjoni u l-qabda filwaqt li ġewwa ż-Żona Kull nhar ta' Tlieta matul il-perjodu mqatta' ġewwa l-limiti taż-żona tas-sajd wara r-rapport tad-dħul jew l-aħħar rapport ta' kull ġimgħa; (a) Kodiċi tar-rapport (WPCR); (b) Numru ta' reġistrazzjoni: jew tal-Liċenzja, (c) Il-kodiċi tar-radju jew l-ittri tas-sinja; (d) Data tal-WPCR (JJ:XX:SS); (e) Pożizzjoni tar-rappurtar; (f) Qabda mill-aħħar rapport ’l hawn: PALAMIT (SJ)___.__(Mt) TONN TAX-XEWKA SAFRA (YF)___.__(Mt) OTHERS (OT)___.__(Mt) (g) Jiem mistada mill-aħħar rapport ’l hawn Per eżempju: WPCR/89TKS-PS001TN/JJAP2/11.12.89/0140N;16710W/SJ-23:YF-9:OT-2.0/7 4. Dħul fil-port, inkluż dħul għat-trażbord, għall-proviżjonament mill-ġdid, l-iżbark ta' l-ekwipaġġ jew emerġenza Għallinqas 48 siegħa qabel ma jidħol fil-port il-bastiment: (a) Kodiċi tar-rapport (PENT); (b) Numru ta' reġistrazzjoni: jew tal-Liċenzja, (c) Il-kodiċi tar-radju jew l-ittri tas-sinja; (d) Id-data tar-rappurtar (JJ-XX-SS); (e) Pożizzjoni tar-rappurtar; (f) Isem il-Port (g) Ħin stmat tal-wasla (LST)JJXX:ssmm; (h) Qabda abbord skond il-piż u l-ispeċi. PALAMIT (SJ)___.__(Mt) TONN TAX-XEWKA SAFRA (YF)___.__(Mt) OTHERS (OT)___.__(Mt) (i) Raġuni għad-dħul fil-port Per eżempju: PENT/89TKS-PS001TN/JJAP2/24.12.89/0130S;17010E/BETIO /26.12:1600L/SJ-562:YF-150:OT-4/TRANSSHIPPING 5 Tluq mill-port Immedjatament wara t-tluq mill-port (a) Kodiċi tar-rapport (PDEP); (b) Numru ta' reġistrazzjoni: jew tal-Liċenzja, (c) Il-kodiċi tar-radju jew l-ittri tas-sinja; (d) Id-data tar-rappurtar (GMT) (JJ-XX-SS); (e) Isem il-Port (f) Id-data u l-ħin tat-Tluq (LST) GGMM:ssmm (g) Qabda abbord skond il-piż u l-ispeċi. PALAMIT (SJ)___.__(Mt) TONN TAX-XEWKA SAFRA (YF)___.__(Mt) OTHERS (OT)___.__(Mt) (h) Id-Destinazzjoni li jmiss Per eżempju: PDEP/89TKS-PS001TN/JJAP2/30.12.89/BETIO/29.12:1600L/SJ-0.0:YF-0.0:OT- 4/ŻONA TAS-SAJD 6. Dħul fi jew Tluq minn Żona Magħluqa Għallinqas 12-il siegħa qabel ma jidħol u immedjatament wara li jitlaq miż-żona magħluqa: (a) It-tip tar-Rapport (ENCA għad-dħul u DECA għall-ħruġ); (b) Numru ta' reġistrazzjoni: jew tal-Liċenzja, (c) Il-kodiċi tar-radju jew l-ittri tas-sinja; (d) Id-Data ta' ENCA jew DECA; (e) Il-ħin ta' l-ENCA jew DECA (GMT) JJ-XX-SS:ssmm; (f) Pożizzjoni ta' l-ENCA jew DECA (sa minuta ta' l-arc); (g) Veloċità u rotta (h) Raġuni għall-ENCA Pereżempju: ENCA/89TKS-PS001TN/JJAP2/30.12.89:1645Z/0130S;17010E /7:320/ENTER PORT 7. Avviż ta' teħid ta' Fjuwil għallinqas 24 siegħa qabel ma jerġa' jieħu l-fjuwil minn tanker liċenzjat (a) Tip ta' rapport (FUEL); (b) Numru ta' reġistrazzjoni: jew tal-Liċenzja, (c) Il-kodiċi tar-radju jew l-ittri tas-sinja; (d) Ħin tar-rappurtar (GMT); (e) Pożizzjoni tar-rappurtar (sa minuta ta' l-arc); (f) Ammont ta' fjuwil abbord (Kilolitri); (g) Data stmata tat-teħid tal-fjuwil; (h) Pożizzjoni stmata għat-teħid tal-fjuwil; (i) Isem it-tanker: Per eżempju: FUEL/89TKS-PS001TN/JJAP2/06.02.90/0130S;17010E/35/08.02.90 /0131S;17030E/CHEMSION 8. Rapport dwar l-Attività ta' teħid tal-Fjuwil Immedjatament wara t-teħid tal-fjuwil minn tanker liċenzjat. (a) Tip ta' rapport (BUNK); (b) Numru ta' reġistrazzjoni: jew tal-Liċenzja, (c) Il-kodiċi tar-radju jew l-ittri tas-sinja; (d) Id-data u l-ħin tat-teħid tal-fjuwil (GMT) JJ-XX-SS:ssmm; (e) Pożizzjoni stmata għat-teħid tal-fjuwil; (f) Ammont ta' fjuwil imtella abbord f'kilolitri; (g) Il-ħin tat-tlestija mit-teħid tal-fjuwil (GMT); (h) Pożizzjoni fejn ikun intemm it-teħid tal-fjuwil (i) Isem it-tanker: Per eżempju: BUNK/89TKS-S001TN/JJAP2/08.02.90:1200Z/0131S;17030E/160/08.02.90: 1800Z/0131S;17035E/CRANE PHOENIX 9 Rapport dwar l-Attività ta' Trażbord Immedjatament wara t-trażbord f'port awtorizzat f'Kiribati f'bastiment liċenzjat għall-ġarr. (a) Tip ta' rapport (TSHP); (b) Numru ta' reġistrazzjoni: jew tal-Liċenzja, (c) Il-kodiċi tar-radju jew l-ittri tas-sinjal (d) Id-data tar-rilaxx (JJ-XX-SS); (e) Il-port tar-rilaxx; (f) Qabda trażbordata skond il-piż u l-ispeċi; PALAMIT (SJ)___.__(Mt) TONN TAX-XEWKA SAFRA (YF)___.__(Mt) OTHERS (OT)___.__(Mt) (g) Isem it-trasportatur bl-istiva mkessħa; (h) Destinazzjoni tal-qabda Per eżempju: TSHP/89TKS-PS001TN/JJAP2/11.12.89/BETIO/SJ-450:YF-150:OT-0.0/JAPAN STAR/PAGO PAGO 10. Rapport tat-Tlestija Fi żmien 48 siegħa mit-tlestija ta' vjaġġ billi tiġi rilaxxata l-qabda f'portijiet oħra tas-sajd (barra Kiribati) inklużi portijiet operattivi jew il-port ta' residenza. (a) Tip ta' rapport (COMP); (b) Isem il-bastiment; (c) Numru tal-liċenzja; (d) L-ittri tal-kodiċi tar-radju; (e) Id-data tar-rilaxx (JJ-XX-SS); (f) Qabda rilaxxata skond l-ispeċi PALAMIT (SJ)___.__(Mt) TONN TAX-XEWKA SAFRA (YF)___.__(Mt) OTHERS (OT)___.__(Mt) (g) Isem il-port. Per eżempju: COMP/89TKS-PS001TN/JJAP2/26.12.89/SJ-670:YF-65:OT-0.0/BETIO APPENDIĊI V Protokoll (VMS) Dispożizzjonijiet applikabbli għall-monitoraġġ permezz tas-satellita tal-bastimenti tas-sajd tal-Komunità li jistadu fiż-ŻEE ta’ Kiribati 1. Id-dispożizzjonijiet ta' dan il-Protokoll jikkompletaw il-protokoll dwar l-opportunitajiet tas- sajd u l-kontribuzzjoni finanzjarja previsti fil-Ftehim ta' Sħubija bejn il-Kommunità Ewropea u r-Repubblika ta' Kiribati dwar is-sajd 'il barra mill-Kosta ta' Kiribati għall-perjodu bejn is-16 ta' Settembru 2006 u l-15 ta' Settembru 2012, u japplikaw skond punt 5 ta' 'Kapitolu VII – Monitoraġġ' ta' l-Anness tiegħu. 2. Il-bastimenti kollha tas-sajd li jkunu itwal minn 15-il metru fl-itwal parti tagħhom, li jistadu fil-qafas tal-Ftehim dwar is-Sajd bejn il-Komunità Ewropea u Kiribati għandhom ikunu mmonitorjati permezz tas-satellita meta jkunu fiż-ŻEE ta' Kiribati. L-awtoritajiet Kiribati għandhom jikkomunikaw lill-Parti Komunitarja l-pożizzjonijiet taż-żoni tas-sajd (latitudni u lonġitudni) taż-ŻEE ta' Kiribati sabiex il-bastimenti jkunu mmonitorjati permezz tas-satellita. L-awtoritajiet ta' Kiribati għandhom jgħaddu l-informazzjoni elettronikament fi gradi deċimali (WGS 84). 3. Il-Partijiet għandhom jipproċedu għal skambju ta’ informazzjoni li tikkonċerna l-indirizzi X.25 u l-ispeċifikazzjonijiet utilizzati fil-komunikazzjonijiet elettroniċi ta’ bejn iċ-Ċentri ta' Kontroll tagħhom skond il-punti 5 sa 7. Din l-informazzjoni għandha tinkludi dan li ġej jekk jeżistu: l-ismijiet, in-numri tat-telefon, tat-teleks u tal-faks u l-indirizzi elettroniċi (Internet jew X.400) li jistgħu jintużaw għall-komunikazzjoni ġenerali bejn iċ-Ċentri tal-Kontroll. 4. Il-pożizzjoni tal-bastiment tiġi ddeterminata b’marġini ta’ żball inqas minn 500 metru u b’intervall ta’ kunfidenza ta’ 99%. 5. Meta bastiment li jkun qed jistad fil-qafas tal-Ftehim u li jkun immonitorjat permezz tas-satellita skond il-leġiżlazzjoni tal-Komunità jidħol fiż-ŻEE ta' Kiribati, ir-rapporti tal-pożizzjoni sussegwenti (identifikazzjoni tal-bastiment, lonġitudni, latitudni, rotta u veloċità) jiġu kkomunikati mill-ewwel miċ-Ċentru ta' Kontroll ta’ l-Istat ta’ tal-bandiera liċ-Ċentru ta' Monitoraġġ tas-Sajd ta' Kiribati (FMC) kultant ħin f'perjodi massimi ta’ tliet sigħat. Dawn il-messaġġi jiġu identifikati bħala rapporti tal-pożizzjoni. 6. Il-messaġġi speċifikati fil-punt 5 jintbagħtu b’mezz elettroniku fil-format X.25, mingħajr l-ebda protokoll ulterjuri. Dawn il-messaġġi għandhom jiġu kkomunikati fil-ħin reali skond il-format tat-Tabella II. 7. F’każ li l-apparat ta’ monitoraġġ permanenti permezz tas-satellita installat abbord il-bastiment tas-sajd ikollu ħsara teknika jew jieqaf jaħdem, il-kaptan ta’ dan il-bastiment għandu jibgħat l-informazzjoni speċifikata fil-punt 5 meta suppost liċ-Ċentru ta' Kontroll ta’ l-Istat tal-bandiera u lill-FMC ta’ Kiribati permezz ta’ faks. F’dawn iċ-ċirkostanzi, ikun meħtieġ li jintbagħat Rapport tal-Pożizzjoni globali kull tmien sigħat. Dan ir-rapport ta’ pożizzjoni globali se jinkludi r-rapporti tal-pożizzjoni hekk kif irreġistrati mill-Kaptan tal-bastiment kull tliet sigħat skond ir-rekwiżiti stipulati fil-punt 5. Iċ-Ċentru ta' Kontroll ta’ l-Istat tal-bandiera għandu jibgħat immedjatament dawn il-messaġġi lill-FMC ta' Kiribati. It-tagħmir difettuż għandu jissewwa jew jiġi sostitwit fi żmien massimu ta’ xahar. Ladarba jgħaddi dan it-terminu, il-bastiment ikkonċernat ikollu joħroġ miż-ŻEE ta' Kiribati. 8. Iċ-Ċentri ta' Kontroll ta’ l-Istati tal-bandiera għandhom jissorveljaw il-movimenti tal-bastimenti tagħhom fl-ilmijiet tal-Kiribati. Fil-każ li l-monitoraġġ tal-bastimenti ma jsirx skond il-kondizzjonijiet stabbiliti, l-FMC ta’ Kiribati għandu jiġi informat b’dan malli dan isir magħruf, u l-proċedura prevista fil-punt 7 għandha tkun applikabbli. 9. Jekk l-FMC ta’ Kiribati jara li l-Istat tal-bandiera ma jkunx qed jibgħat l-informazzjoni prevista fil-punt 5, id-dipartimenti kompetenti tal-Kummissjoni Ewropea jiġu informati b’dan mill-ewwel. 10. Id- data tal-monitoraġġ kkomunikata lill-parti l-oħra, skond dawn id-dispożizzjonijiet hija maħsuba biss għall-użu mill-awtoritajiet ta' Kiribati għall-kontroll u l-monitoraġġ tal-flotta tal-Komunità li tistad skond il-Ftehim dwar is-Sajd bejn il-Komunità Ewropea u Kiribati. Din l-informazzjoni ma tkun tista’ fl-ebda każ tiġi kkomunikata lil partijiet oħra. 11. Il-komponenti tas-softwer u t-tagħmir fiżiku tas-sistema ta’ monitoraġġ permezz tas-satellita għandhom ikunu affidabbli u m’għandhom jippermettu l-ebda falsifikazzjoni tal-pożizzjonijiet u lanqas m’għandhom ikunu jistgħu jiġu mbagħbsa manwalment. Is-sistema għandha tkun kompletament awtomatika u kapaċi topera f'kull ħin u indipendentement mill-kondizzjonijiet ambjentali u klimatiċi. Huwa pprojbit li wieħed jeqred, jagħmel ħsara, iwaqqaf jew jinterferixxi mas-sistema ta’ monitoraġġ permezz tas-satellita. Il-kaptani tal-bastimenti għandhom jassiguraw li: - l-informazzjoni ma titbiddel bl-ebda mod; - l-antenna jew l-antenni mqabbda mat-tagħmir tal-monitoraġġ permezz tas-satellita bl-ebda mod ma jiġu ostakolati - l-alimentazzjoni elettrika tat-tagħmir tal-monitoraġġ permezz tas-satellita ma tiġi interrotta bl-ebda mod; kif ukoll - it-tagħmir tal-monitoraġġ permezz tas-satellita ma jitneħħiex minn fuq il-bastiment. 12. Il-partijiet jaqblu li jaqsmu bejniethom, jekk jintalbu jagħmlu dan, l-informazzjoni dwar it-tagħmir użat għall-monitoraġġ permezz tas-satellita sabiex jiżguraw li kull biċċa tagħmir tkun kompletament kompatibbli ma’ l-esiġenzi tal-parti l-oħra għall-finijiet ta’ dawn il-miżuri. 13. Kull tilwim dwar l-interpretazzjoni jew l-applikazzjoni ta’ dawn id-dispożizzjonijiet għandhom ikunu s-suġġett ta’ konsultazzjoni bejn il-partijiet fil-qafas tal-Kumitat Konġunt stabbilita fl-Artikolu 9 tal-Ftehim. 14. Il-partijiet jaqblu li jirrevedu, jekk ikun meħtieġ, dawn id-dispożizzjonijiet. IL-KOMUNIKAZZJONI TAL-MESSAĠĠI VMS LIL KIRIBATI RAPPORT TAL-POŻIZZJONI Element tad-Data | Il-Kodiċi | Obbligatorju/Fakultattiv | Kummenti | Bidu tar-reġistrazzjoni | SR | O | Informazzjoni dwar is-sistema – jindika l-bidu tar-reġistrazzjoni | Destinatarju | AD | O | Informazzjoni dwar il-messaġġ – destinatarju. Kodiċi ISO Alpha 3 tal-pajjiż | Speditur | FR | O | Informazzjoni dwar il-messaġġ – min qed jitrażmetti. Kodiċi ISO Alpha 3 tal-pajjiż | L-Istat tal-bandiera | FS | F | Tip ta’ messaġġ | TM | O | Informazzjoni dwar il-messaġġ – tip ta’ messaġġ "POS" | Kodiċi tar-Radju | RC | O | Informazzjoni dwar il-bastiment – kodiċi internazzjonali tar-radju tal-bastiment | Numru ta’ referenza intern għall-Parti kontraenti | IR | F | Numru uniku tal-parti kontraenti bħala kodiċi ISO3 ta’ l-Istat tal-bandiera segwit b'numru) | Numru tar-reġistrazzjoni estern | XR | O | Informazzjoni dwar il-bastiment – in-numru li jidher fuq il-ġenb tal-vapur | Latitudni | LA | O | Informazzjoni dwar il-pożizzjoni tal-bastiment – il-pożizzjoni fi gradi u minuti N/S GGMM (WGS -84) | Lonġitudni | LO | O | Informazzjoni dwar il-pożizzjoni tal-bastiment – il-pożizzjoni fi gradi u minuti E/W GGMM (WGS-84) | Rotta | CO | O | Ir-rotta tal-bastiment fuq skala ta' 360° | Veloċità | SP | O | Il-veloċità tal-vapur f'deċmi ta’ knots | Dati | DA | O | Informazzjoni dwar il-pożizzjoni tal-bastiment – id-data tar-reġistrazzjoni tal-pożizzjoni UTC (SSSSXXJJ) | Ħin | TI | O | Informazzjoni dwar il-pożizzjoni tal-bastiment – il-ħin tar-reġistrazzjoni tal-pożizzjoni UTC (SSMM) | Tmiem tar-reġistrazzjoni | ER | O | Informazzjoni dwar is-sistema – tindika t-tmiem tar-reġistrazzjoni | Sett ta’ karattri: ISO 8859.1 It-trażmissjoni tad- data hija strutturata kif ġej: - linja doppja mmejla (//) u kodiċi li jimmarkaw il-bidu tal-messaġġ; - linja waħda mmejla (/) timmarka s-separazzjoni bejn il-kodiċi u d- data . Elementi ta' data fakultattiva għandhom jiddaħħlu bejn il-bidu u t-tmiem tar-reġistrazzjoni. IL-LIMITI TAŻ-ŻEE TA' KIRIBATI IL-KOORDINATI TAŻ-ŻEE IL-KOORDINATI TA' L-FMC ta' KIRIBATI Isem ta’ l-FMC: Tel. VMS: Faks VMS: Email VMS: Tel. DSPG: Faks DSPG: Indirizz X25 = Dikjarazzjoni dħul/ħruġ: [1] ĠU C [2] ĠU L 73, 15.3.2001, p. 8.